COVID-19: Pelajar lima sekolah di Johor Bahru diarah jalani saringan

JOHOR BAHRU,  7 Ramadan 1442H, Isnin  – Seramai 159 pelajar daripada lima sekolah di sekitar daerah ini telah diarah untuk menjalani saringan COVID-19 di Pusat Penilaian COVID-19 di Pasir Gudang dan Bukit Indah, semalam.

Tanpa mendedahkan nama sekolah terbabit, Pengerusi Jawatankuasa Kesihatan dan Alam Sekitar negeri R.Vidyananthan berkata, tindakan kawalan itu dijalankan bagi memastikan tiada penularan berlaku di dalam sekolah yang dikenal pasti.

“Kebelakangan ini, Johor melihat peningkatan kes COVID-19 yang dilaporkan dalam kalangan warga sekolah, melibatkan guru dan pelajar.

“Kebanyakan kes adalah akibat penularan di rumah ekoran daripada aktiviti sosial keluarga, yang mana ramai ahli keluarga dari jauh bertemu dan berkumpul untuk bermesra di dalam rumah. Kebanyakan tidak mematuhi prosedur operasi standard (SOP) dan amalan 3S iaitu ruang sempit, sesak dan sembang dekat,” katanya dalam satu kenyataan hari ini.

Vidyananthan berkata, bagi setiap warga sekolah yang dilaporkan positif, pihak Jabatan Kesihatan akan menjalankan survelan dan saringan kontak rapat bagi memastikan tiada penularan berlaku di dalam sekolah.

Semalam, Johor mencatatkan 387 kes baharu iaitu 285 kes adalah daripada kluster aktif dan kluster baharu di negeri itu, menjadikan jumlah kumulatif kes sebanyak 43,316. -Bernama


Kes di Tebing Barat kini 13,457

TEBING BARAT, 11 Zulhijjah 1441H, Sabtu – Jumlah kes COVID-19 di Tebing Barat, Baitulmaqdis Timur dan Gaza mencecah 13,457 semalam, kata Kementerian Kesihatan.

Menurut Pusat MRC untuk Analisis Penyakit Berjangkit Global di Imperial College di London, kadar itu di mana penyakit ini disebarkan di Tebing Barat yang diduduki telah mencapai 1.58, bermaksud bahawa setiap dua individu yang dijangkiti cenderung menyebarkan virus kepada tiga lagi.

Pihak Berkuasa Palestin (PA) yang menjalankan kawalan terhad terhadap beberapa wilayah di Tebing Barat yang diduduki, telah berjuang untuk mencegah penyebaran virus berkenaan.

Ketika PA melonggarkan langkah perintah berkurung susulan protes jalanan pada akhir Mei, kes berkurang kurang dari 130 jangkitan coronavirus yang disahkan.

Sejak itu, sebahagian perintah berkurung dilaksanakan semula sebagai tindak balas terhadap peningkatan kes yang dilaporkan.

Bagaimanapun, kepatuhan terhadap garis panduan penjarakan sosial tetap meluas di Tebing Barat, sementara kurangnya kawalan terhadap sempadan dan pergerakan inddividu telah meningkatkan masalah yang dihadapi oleh pentadbiran yang berpusat di Ramallah.

Sementara itu, dari 8,796 kes aktif, lebih daripada separuh dilaporkan di Hebron, di Tebing Barat selatan.

Kebelakangan ini di bandar Hebron – dengan jumlah penduduk lebih dari 750,000 – pihak berkuasa tempatan dilihat tidak berkesan atau tidak mahu melaksanakan rutin perintah berkurung.

Lalu lintas kenderaan masuk dan keluar dari bandar tidak berhenti serta banyak perniagaan dibuka. – Agensi


Mesyuarat Kabinet tergempar petang ini?

BANGI, 5 Muharram 1443H, Sabtu – Timbul desas-desus mengatakan satu mesyuarat Kabinet tergempar akan berlangsung jam 4 petang ini.

Mesyuarat Kabinet itu diadakan selepas Perdana Menteri, Tan Sri Muhyiddin Yassin didakwa sudah tidak lagi mempunyai sokongan majoriti Ahli Parlimen.

Memetik laporan Utusan Malaysia, mesyuarat yang akan diadakan di Putrajaya itu akan dihadiri oleh menteri-menteri dan timbalan menteri.

Difahamkan, Ketua Whip parti turut akan hadir sama dalam mesyuarat tersebut.

Semalam, Muhyiddin mengemukakan cadangan persefahaman rentas parti bagi membolehkan usul percaya kepada Perdana Menteri diluluskan dengan undi bipartisan di Dewan Rakyat, sekali gus kerajaan boleh terus berfungsi mengurus pandemik hingga tiba masa sesuai untuk diadakan Pilihan Raya Umum ke-15 (PRU15).

Perdana Menteri berkata, beliau sudah berunding dengan anggota Kabinet dan pimpinan parti-parti dalam kerajaan Perikatan Nasional (PN) untuk membuat keputusan terbaik demi rakyat dan negara, bukan untuk kepentingan peribadi serta rakan-rakan lain.


Peta Standard China 2023: BERJASA kemuka enam syor tangani provokasi Beijing

BANGI, 15 Safar 1445H, Jumaat – Malaysia wajar mempertahankan hak dan maruah negara yang berdaulat di atas provokasi tidak bertamadun China yang mengeluarkan Peta Standard China 2023, baru-baru ini.

Bagi mendepani cabaran itu, BERJASA mengemukakan enam langkah dalam usaha mengatasi tuntutan kontroversi Beijing di Laut China Selatan.

Ketua Penerangan BERJASA, Mohd Hamdan Mohd Sharif berkata, cadangan tersebut termasuklah menghantar nota bantahan kepada China dan pihak berkenaan di peringkat antarabangsa dengan kerjasama negara-negara sekitar yang turut terkesan, dan menegur sikap provokasi berkenaan secara berterusan.

Kedua, Duta China ke Malaysia juga perlu dipanggil untuk memberikan penjelasan berhubung perkara ini selain menjelaskan pendirian Malaysia yang tidak akan berkompromi hal-hal kedaulatan negara.

“Seterusnya, negara juga perlu mempertingkatkan aset-aset pertahanan, aktiviti rondaan dan pemantauan di kawasan maritim Malaysia selain menambah baik aset dan infrastruktur ketenteraan di kawasan Terumbu Layang-Layang sebagai salah satu lokasi strategik bagi mempertahankan sempadan Maritim Malaysia,” katanya dalam kenyataan, hari ini.

Beliau pada masa turut mencadangkan supaya kerajaan membawa isu gangguan dan pencerobohan China berulang kali dan tindakan provokasi ini ke mahkamah antarabangsa untuk didakwa dan dihentikan.

Selain itu, beliau menekankan kepentingan mewujudkan pelan strategik pembangunan ekonomi yang lebih agresif di kawasan Zon Ekonomi Eksklusif (ZEE) Malaysia dengan penglibatan pihak yang mampu mengukuhkan keupayaan serta kedudukan kedaulatan negara.

Kelmarin, Kementerian Sumber Asli China menerbitkan Peta Standard China Edisi 2023 yang meliputi sebahagian besar perairan Malaysia berhampiran Sabah dan Sarawak.

Peta itu antara lain menggabungkan kawasan yang menjadi pertikaian khususnya membabitkan kawasan Arunachal Pradesh, wilayah Aksai Chin, Taiwan dan Laut China Selatan.

Ia turut membabitkan kawasan maritim ZEE Malaysia berhampiran Sabah dan Sarawak, Brunei, Filipina, Indonesia dan Vietnam.

Atas dasar itu, BERJASA membantah dan mengutuk tindakan berbentuk provokasi dan melampau China yang telah mengeluarkan peta tidak diiktiraf tersebut.

Dalam pada itu, Mohd Hamdan berkata, kerajaan wajib bertegas apabila berlaku cabaran ke atas kedaulatan Malaysia dan mengambil iktibar daripads kes perebutan dan kehilangan Pulau Batu Putih, kes pencerobohan Tentera Sulu di Sabah dan pelbagai kes lain.

“Kelemahan kerajaan dalam melaksanakan tindakan yang tegas hanya akan menyebabkan negara lain memandang remeh terhadap Malaysia dan pihak luar akan melakukan tindakan yang lebih agresif.

“Akibatnya negara akan kehilangan kedaulatan ke atas tanah air secara beransur-ansur,” katanya.

Pada masa sama, Mohd Hamdan berkata, sempena kemerdekaan negara, BERJASA telah memperkenalkan kempen ‘Ini Tanah Berdaulat’ dengan membawa naratif identiti nasional dan membangunkan keupayaan serta kedaulatan negara.

Justeru, BERJASA menggesa semua rakyat menterjemahkan semangat patriotisme dalam bentuk tindakan dan bersama-sama mempertahankan maruah serta kedaulatan tanah air secara bersungguh-sungguh dengan segala kemampuan yang ada.


Wanita Palestin ditembak pengawal Israel

BAITULMAQDIS, 21 Zulhijjah 1444H, Isnin – Seorang wanita Palestin berusia 60 tahun ditembak selepas didakwa cuba menikam pengawal keselamatan Israel semalam.

Pengawal mendakwa bahawa wanita itu telah mengeluarkan pisau di stesen kereta api di kawasan Sheikh Jarrah, di Baitulmaqdis yang diduduki.

Wanita itu ditembak di Jalan Haim Bar Lev, berhampiran ibu pejabat polis Israel.

Dia ditangkap tidak lama selepas itu, menurut laman web berita Arab48.

Menurut Haaretz, pengawal keselamatan itu dilaporkan tidak cedera tetapi dia bertindak menembak ‘penyerang’ di kaki.

Dia telah menerima rawatan perubatan dan berada dalam keadaan stabil, kata polis.

Perbadanan Penyiaran Israel (Kan 11) mendakwa, wanita Palestin itu cuba menikam pegawai keselamatan itu.

Pesuruhjaya Polis Israel, Kobi Shabtai melawat tempat kejadian, di stesen Bukit Peluru, kata laporan.

Tentera Israel meningkatkan kehadiran mereka di kawasan itu berikutan insiden berkenaan.

“Laporan diterima mengenai cubaan menikam di stesen kereta api di Baitulmaqdis dan tiada kecederaan.

“Suspek segera dineutralkan oleh pengawal keselamatan kereta api, kini dirawat dan dalam keadaan luka kecil,” kata jurucakap polis Israel dalam satu kenyataan.

Katanya, tempat kejadian telah ditutup bagi tindakan mengumpul bukti.

Insiden terbaru itu berlaku selepas salah satu minggu paling ganas di Tebing Barat dalam beberapa bulan.

Pada Jumaat lalu, tentera Israel menembak mati seorang lelaki Palestin di kampung Umm Safa, utara bandar Ramallah, Tebing Barat yang diduduki.

Dia dikenali oleh media Palestin sebagai Abdel-Jawad Saleh. – Agensi


Israel perketat akses rakyat Palestin di al-Aqsa pada Ramadan

BAITULMAQDIS, 29 Syaaban 1444H, Rabu – Pihak berkuasa pendudukan Israel mengenakan permit kepada semua lelaki Palestin berusia 45 hingga 55 tahun untuk memasuki Masjid Al-Aqsa sepanjang bulan Ramadan.

Ketetapan itu adalah antara sekatan yang diumumkan rejim Israel ke atas rakyat Palestin berkait dengan akses ke Masjid Al-Aqsa ketika bulan Ramadan bermula minggu ini.

“Wanita dari semua peringkat umur, kanak-kanak lelaki sehingga 12 tahun dan lelaki berusia lebih 55 tahun akan dibenarkan masuk ke Masjid Al-Aqsa sepanjang Ramadan tanpa permit.

“Israel akan mengenakan permit kepada lelaki berumur 45 hingga 55 tahun,” kata Penyelaras Aktiviti Kerajaan di Wilayah, Mejar Jeneral Ghassan Alyan dalam satu kenyataan.

Pegawai Israel juga berkata, kelulusan keselamatan diperlukan bagi rakyat Palestin di Tebing Barat untuk melawat keluarga mereka di 48 wilayah atau bagi orang asing yang mahu melawat mereka di wilayah diduduki itu.

Alyan menegaskan, waktu bekerja juga akan ditambah di pelbagai persimpangan Tebing Barat sepanjang bulan Ramadan.

Berkenaan dengan Semenanjung Gaza, menurut kenyataan itu, Israel mengenakan ‘kuota terhad’ untuk wanita berumur 50 tahun ke atas dan lelaki berusia 55 tahun ke atas, daripada Ahad hingga Khamis bagi memasuki Masjid Al-Aqsa.

Ketegangan meningkat di seluruh Tebing Barat sejak beberapa bulan kebelakangan ini, di tengah-tengah serbuan berterusan tentera Israel ke atas bandar-bandar Palestin.

Hampir 90 rakyat Palestin terbunuh angkara pengganas Israel sejak awal tahun ini, menurut angka Palestin.-  Agensi


25 penduduk Palestin cedera sekatan hari ke-9 di Nablus

NABLUS, 23 Rabiulawal 1444H, Khamis – Kira-kira 25 penduduk Palestin dan sukaralewan asing diserang peneroka haram Israel dalam sekatan rejim Zionis yang memasuki hari kesembilan di bandar Nablus, Tebing Barat, semalam.

Memetik agensi berita Wafa, seorang sukarelawan asing dilaporkan ditikam oleh peneroka haram Israel ketika cuba membantu petani memetik buah zaitun di ladang di Kampung Kisan di Baitulmaqdis sehingga menyebabkan mangsa patah kaki.

Beberapa sukarelawan lain yang cuba membantu petani di kawasan berkenaan turut diserang ketika membantu memetik 300 pokok zaitun milik petani, Ibrahim Abayyat.

Lebih malang, peneroka berkenaan turut bertindak jahat dengan menyembur racun kimia pada pokok-pokok zaitun di ladang itu.

Kampung Kisan menjadi penempatan haram didiami peneroka yang sering menyerang penduduk Palestin di ladang pokok zaitun.

Peneroka haram bertindak kejam apabila turut menyerang petani-petani di perkampungan berhampiran di Jamaeen, selatan Nablus, memaksa petani meninggalkan ladang berkenaan.

Semalam, peneroka haram berkenaan menyerang petani di Hebron dan Wadi Salam kawasan utara Tukarm, barat laut Tebing Barat. – Agensi


Video tular isu bacaan doa: JAWI jalankan siasatan lanjut

KUALA LUMPUR, 7 Safar 1445H, Khamis – Jabatan Agama Islam Wilayah Persekutuan (JAWI) akan menjalankan siasatan lanjut berhubung video tular memaparkan seorang lelaki disyaki beragama Islam yang mengimami bacaan doa di sebuah majlis disertai upacara keagamaan lain.

JAWI dalam kenyataan memaklumkan siasatan itu dilakukan bagi memastikan amalan tersebut tidak mengandungi unsur menyalahi pandangan hukum atau fatwa yang sedang berkuat kuasa.

“Sebarang kesalahan yang berhubung akidah boleh dikenakan tindakan undang-undang dan hukuman di bawah Akta 599, Akta Kesalahan Jenayah Syariah (Wilayah-Wilayah Persekutuan) 1997,” menurut kenyataan itu.

Insiden yang dikongsi melalui video berdurasi kira-kira 57 minit itu dikatakan berlaku ketika majlis pecah tanah bangunan baharu sebuah parti politik di ibu negara dan menimbulkan pelbagai reaksi netizen.

Menurut JAWI, keharmonian dan toleransi antara agama adalah perkara yang disarankan oleh ajaran Islam namun semua pihak dinasihat agar sentiasa merujuk kepada pihak berkuasa agama bagi memastikan tindakan dilaksana mengikut lunas hukum syarak. – Bernama


Nur Umairah raih tempat pertama WorldSkills Asia

BANGI, 14 Muharram 1443H, Isnin – Pelajar Maktab Rendah Sains Mara (MRSM) Ulul Albab, Sungai Besar, Nur Umairah Mohamad Suwandi mengharumkan negara selepas memenangi tempat pertama pertandingan WorldSkills Asia Online Friendly Skills Games 2021 yang berlangsung pada 3 hingga 7 Ogos lalu.

Kejayaan remaja berusia 16 tahun itu diraih menerusi kategori utama pertandingan kemahiran peringkat junior iaitu Operasi Drone, selain turut berjaya menerima penghargaan untuk Kategori Inovasi Drone.

Nur Umairah adalah wakil Malaysia yang mengambil bahagian, dengan berdepan beberapa pesaing dari negara lain seperti Russia, Emiriah Arab Bersatu (UAE) dan Azerbaijan.

Bukan hanya menjadi antara pelajar yang sentiasa mendapat keputusan cemerlang setiap tahun, remaja itu juga adalah penghafaz al-Quran.

Penyertaan Nur Umairah dipantau dan dilatih oleh Pakar Teknikal yang juga Pengarah Aeronerve Drone Academy, Rekykurnia Dasril yang telah dilantik oleh Jabatan Pembangunan Kemahiran (JPK) Putrajaya.

Rekykurnia juga adalah Certified Aerial Robotic Trainer bagi Drone Coex Clover yang digunakan sebagai platform pertandingan WorldSkill.


PRN bakal tentukan parti mana jadi pilihan Melayu di Semenanjung

BANGI, 11 Zulhijjah 1444H, Jumaat – Pilihan Raya Negeri (PRN) di enam negeri sangat penting kerana bakal menentukan parti pilihan ramai masyarakat Melayu di Semenanjung.

Pensyarah Sains Politik, Fakulti Ekologi Manusia UPM, Prof Dr Datuk Jayum Jawan dan Dr Nur Ayuni Mohd Isa berkata, PRN akan menentukan pola sokongan pengundi Melayu Semenanjung sama ada kepada PAS, UMNO, Bersatu atau PKR.

Gabungan antara Barisan Nasional (BN) dan Pakatan Harapan (PH) di Negeri Sembilan bakal mengukuhkan kedudukan dan menyukarkan pihak lawan, kata mereka menulis di Berita Harian.

“Bagi PKR dan Pulau Pinang, PRN penting untuk menentukan pola sokongan Melayu di sana iaitu negeri yang sering dikaitkan dengan kubu kuat PKR dan Perdana Menteri, Datuk Seri Anwar Ibrahim.

“Sementara itu, kerajaan Selangor di bawah gabungan PH-BN mempunyai majoriti kukuh selepas PH menguasai 51 kerusi DUN.

“Apabila BN bersama PH membentuk Kerajaan Perpaduan pada peringkat Persekutuan, maka kuasa majoriti di Selangor melonjak kepada 55 kerusi selepas dicampur empat kerusi DUN milik BN.

“Ini menjadikan kedudukan PH agak stabil di Selangor untuk kekal memerintah,” katanya.

Namun, keputusan Pilihan Raya Umum ke-15 (PRU15) peringkat Parlimen menyaksikan PN memenangi enam kerusi di Selangor, sekali gus memberi impak kepada keputusan PRN kali ini.

“Justeru, PH Selangor perlu bekerja keras untuk mempertahan negeri itu daripada jatuh kepada pihak lawan, terutama di kawasan luar bandar,” katanya.

Mengulas lanjut, Prof Ayum dan Dr Ayuni menyatakan bahawa cabaran terhadap semua parti agak berbeza di negeri Kedah, Kelantan, dan Terengganu.

Mereka berkata, PAS muncul sebagai kuasa unggul di Kelantan apabila menang 37 daripada 45 kerusi sekaligus memperoleh kuasa majoriti dua pertiga tanpa sumbangan daripada sekutu lain.

“Berdasarkan prestasi lalu, boleh disimpulkan Kelantan kekal di tangan PAS pada PRN akan datang.

“Gelombang hijau di sana dijangka tidak berubah kerana Kelantan kubu kuat parti berkenaan sejak 1960-an.

“Di Terengganu PAS memenangi 22 kerusi, manakala BN/UMNO adalah saingan utama PAS selepas memenangi 10 kerusi pada PRU14.

“Kedudukan PN di Terengganu dengan kemenangan besar keputusan PRU15 menyaksikan pakatan itu menyapu bersih lapan kerusi Parlimen, sekali gus memberi petunjuk sama kepada keputusan PRN nanti,” katanya.

Sementara kedudukan PN di Kedah agak stabil dan gelombang kemenangan besar keputusan PRU15 menyaksikan PN menyapu bersih 14 daripada 15 kerusi Parlimen dipertandingkan.

“Ini memberikan kelebihan kepada PN di negeri jelapang padi itu,” katanya.


‘Kes bunuh Nizar Banat’: Rakyat gesa ubah kerajaan Palestin

HEBRON, 15 Zulkaedah 1442H, Sabtu – Rakyat Palestin menggesa supaya pemerintah kerajaan negara ‘diubah’ susulan kematian aktivis terkemuka, Nizar Banat ketika berada dalam tahanan.

Dalam upacara berkabung semalam, rakyat Palestin turut mendesak Presiden Mahmoud Abbas segera meletakkan jawatan.

Ribuan orang mengiringi keranda Nizar yang diarak melalui jalan di Tebing Barat yang diduduki sambil melaungkan “Orang ramai mahu kejatuhan rejim” dan “Tinggalkan Abbas”.

Selain itu, terdapat antara mereka yang mengibarkan bendera Palestin serta bendera Pergerakan Perjuangan Islam Palestin (Hamas), yang juga pesaing utama Mahmoud Abbas di Gaza.

Mereka juga berkumpul di Ramallah dan di luar Masjid Al-Aqsa.

Dalam perkembangan sama, keluarga Nizar berkata, Pihak Berkuasa Palestin (PA) menyerbu rumah pada awal pagi Khamis, selain memukulnya berulang kali menggunakan batang logam sebelum beliau ditahan.

PA berkata, pihaknya akan melakukan siasatan namun masih belum memberi sebarang komen mengenai dakwaan berkenaan.

Sementara itu, Gabenor Hebron, Jibrin Al-Bakri berkata, Nizar meninggal dunia selepas kesihatannya merosot semasa beliau ditahan.

Populariti Mahmoud Abbas mula merosot sejak beliau terpilih sebagai Presiden pada 2005, disebabkan rakyat Palestin menghadapi kesulitan ekonomi selain jenayah rasuah yang meluas.

Nizar, 43, adalah aktivis sosial yang membuat dakwaan bahawa PA melakukan rasuah termasuk pertukaran vaksin COVID-19 jangka pendek dengan Israel pada bulan ini serta menunda pilihan raya yang sepatutnya diadakan pada bulan lalu.

Nizar telah mendaftar sebagai calon Ahli Parlimen dalam pilihan raya akan datang.

Amerika Syarikat, Pertubuhan Bangsa-Bangsa Bersatu dan Kesatuan Eropah meminta PA melakukan siasatan telus terhadap kematian Nizar. -Agensi


Cabar Jawi: ADUN DAP hina perintah Sultan Pahang

BANGI, 14 Zulhijjah 1441H, Selasa – Ahli Jawatankuasa Pusat Ikatan Muslimin Malaysia (ISMA) membidas, tindakan Ahli Dewan Undangan Negeri (ADUN) DAP, Chow Yu Hui memfailkan permohonan kebenaran di mahkamah untuk mencabar perintah yang dikeluarkan oleh kerajaan Pahang mewajibkan tulisan Jawi digunakan di papan tanda iklan.

Menganggap tindakan itu sebagai perbuatan bodoh sombong, Ir Lukman Al Hakim mempersoalkan, sama ada Yu Hui maklum bahawa ketetapan yang mewajibkan tulisan Jawi adalah titah Yang di-Pertuan Agong, Sultan Abdullah Riayatuddin Al Mustafa Billah Shah pada 13 November tahun lalu.

“Adakah tuan sedar tindakan memfailkan permohonan di mahkamah bagi mencabar ketetapan tersebut merupakan satu tindakan derhaka dan menghina YDPA, bodoh sombong serta buta sejarah?,” katanya dalam satu kenyataan, hari ini.

Memberi pencerahan kepada Yu Hui, Lukman menegaskan, sebelum ADUN Tras itu lahir ke bumi Malaysia yang bertuah ini pada tahun 1983, bahkan ketika moyangnya masih berada di tanah besar China, tulisan Jawi terlebih dahulu ‘lahir’ hasil adaptasi bahasa Arab yang dibawa oleh para pedagang Arab ke Tanah Melayu pada abad ke-10.

Berikutan itu, katanya, tulisan ini merupakan identiti negara yang mempunyai kegemilangan yang tersendiri.

“Selari dengan perkembangan agama Islam di nusantara pada abad ke-11 hingga abad ke-14, tulisan Jawi berkembang pesat sehingga menjadi medium tulisan, komunikasi serta bahasa ilmu yang utama di Tanah Melayu dan seluruh kawasan nusantara.

“Bahkan, jika dilihat dokumen-dokumen perjanjian Raja-Raja Melayu dengan pihak British serta pengisytiharan kemerdekaan juga ditulis menggunakan tulisan Jawi.

“Saya amat yakin tuan tidak mempelajari semua sejarah penting negara ini kerana tuan bersekolah di SJKC Ketari,” sindirnya.

Pun begitu, Lukman berkata, sewajarnya Yu Hui sebagai seorang ADUN sejak tahun 2013 amat arif berkenaan kedudukan Jawi yang merupakan tulisan bahasa Melayu sebagai bahasa kebangsaan yang dilindungi Perlembagaan Persekutuan dalam Perkara 152.

Selain itu, katanya, ia juga turut termaktub di dalam Akta Bahasa Kebangsaan 1963/67 dalam Perkara 9 dan 10.

“Justeru, mana-mana pihak yang menentang dan mempersoalkan penggunaan dan pemerkasaan tuisan Jawi boleh didakwa kerana melanggar Akta Hasutan 1948.

“Saya menyeru tuan menarik balik kes mahkamah tersebut, memohon ampun dan merafak sembah kepada YPDA dan kembali mempelajari sejarah, identiti serta Perlembagaan Persekutuan sebagai seorang ADUN yang bertanggungjawab

“Masih belum terlambat bagi tuan untuk menjadi warganegara yang bijak, taat dan patuh,” katanya.

Sebelum ini, Yu Hui memfailkan permohonan mencabar ketetapan kerajaan Pahang untuk mewajibkan tulisan Jawi di papan tanda dan iklan di premis perniagaan di negeri itu.

Permohonan itu dibuat 30 Julai lalu di Mahkamah Tinggi Kuantan bagi menyemak semula arahan yang dikeluarkan kerajaan negeri dan pihak berkuasa tempatan berhubung perkara itu, sebelum ini.

Terdahulu, kerajaan Pahang memutuskan semua premis perniagaan dan papan tanda jalan di negeri itu menggunakan tulisan Jawi berkuat kuasa sejak 1 Januari lalu.

Penggunaan tulisan Jawi adalah selari dengan titah Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah yang juga Sultan Pahang supaya tulisan berkenaan diperkasakan di negeri itu.


KPKT perkenal Inisiatif Kediaman Rumah Keluarga Malaysia

BANGI, 8 Safar 1443H, Rabu – Kementerian Perumahan dan Kerajaan Tempatan (KPKT) memperkenalkan program ‘Inisiatif Kediaman Rumah Keluarga Malaysia’ atau ‘Rumah Ikram KPKT’, sebagai satu lagi usaha kerajaan untuk membantu rakyat khususnya yang terkesan akibat pandemik COVID-19.

Inisiatif bersifat penampan itu dikhususkan kepada rakyat Malaysia yang terjejas seperti kehilangan atau kekurangan pendapatan dan kehilangan pekerjaan sehingga tidak lagi mampu membayar sewa yang tinggi, mahupun dihalau keluar dari rumah sewa serta seumpamanya.

KPKT dalam satu kenyataan berkata, kementerian itu menyediakan 1,000 unit kediaman di kawasan Projek Perumahan Rakyat (PPR) sekitar Selangor, Kuala Lumpur, Kedah, Kelantan dan Johor sebagai langkah permulaan dengan kadar sewa paling minimum iaitu RM124 sebulan.

“YB Datuk Seri Reezal Merican Naina Merican turut menjelaskan bahawa inisiatif ini merupakan sebahagian daripada usaha bersasar KPKT bagi membantu kumpulan rakyat yang terkesan akibat COVID-19.

“Malah, pasukan KPKT juga sedang merangka beberapa lagi inisiatif bersifat responsif serta penampan untuk mengurangkan keresahan rakyat,” katanya, hari ini.

Kementerian itu berkata, Rumah Ikram KPKT juga adalah sebahagian daripada Agenda ‘Liveable Malaysia atau Malaysia Berdaya Huni’ yang digagaskan oleh Menteri KPKT melalui fungsi serta peranan proaktif KPKT.

“Ikram turut bermaksud ‘memuliakan’ dalam bahasa Arab dan ia menjadi hasrat KPKT untuk memberi kemuliaan kepada Keluarga Malaysia yang memerlukan.

“Usaha ini juga selari dengan matlamat YAB Perdana Menteri, Datuk Seri Ismail Sabri Yaakob dalam memperkasa gagasan Keluarga Malaysia yang bukan sahaja prihatin malah responsif kepada keperluan rakyat,” katanya.

Katanya, permohonan untuk mendapatkan kemudahan Rumah Ikram KPKT telah dibuka di portal Teduh KPKT melalui pautan http://teduh.kpt.gov.my.

Mereka yang ingin memohon Kediaman Keluarga Malaysia perlu memenuhi syarat ditetapkan iaitu warganegara Malaysia, berusia 18 tahun ke atas, tidak memiliki rumah, tempoh sewaan ditamatkan oleh tuan rumah atau seumpamanya dan berpendapatan isi rumah tidak melebihi RM3,000 sebulan.

“Sebarang pertanyaan mengenai program ini boleh diajukan ke talian hotline Jabatan Perumahan Negara (JPN) KPKT: 03-88914475,” katanya.


Agong, permaisuri zahir takziah kepada keluarga Che Mariam Abdullah

KUALA LUMPUR, 17 Ramadan 1443H, Selasa – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan takziah kepada seluruh keluarga Che Mariam Abdullah iaitu bonda kepada Raja Muda Perak Raja Jaafar Raja Muda Musa yang kembali ke Rahmatullah hari ini.

Turut menzahirkan ucapan takziah ialah Raja Permaisuri Agong Tunku Hajah Azizah Aminah Maimunah Iskandariah.

“Seri Paduka berdua turut menzahirkan rasa sedih dengan pemergian Allahyarhamah dan menzahirkan harapan agar seluruh keluarga Allahyarhamah sabar serta tabah menghadapi dugaan serta suasana sedih dan pilu ini,” menurut catatan di Facebook Istana Negara.

Seri Paduka berdua juga mendoakan agar roh Allahyarhamah dicucuri rahmat oleh Allah SWT dan ditempatkan dalam kalangan mereka yang beriman. – Bernama


Isu kemarau tumpuan Dewan Rakyat hari ini

KUALA LUMPUR, 27 Zulhijjah 1441H, Isnin – Persiapan negara menghadapi musim kemarau dan impaknya terhadap empangan di seluruh negara antara perkara yang bakal dibangkitkan pada persidangan Dewan Rakyat, hari ini.

Menurut Aturan Urusan Mesyuarat dalam laman rasmi Parlimen, isu berkenaan terkandung dalam sesi Pertanyaan-pertanyaan Bagi Jawab Lisan yang diajukan Ahmad Tarmizi Sulaiman (PAS-Sik) kepada Menteri Alam Sekitar dan Air.

Selain itu, isu mengenai kes sindiket penipuan kewangan (scammer) yang berlaku ketika tempoh Perintah Kawalan Pergerakan (PKP) juga dijangka menjadi tumpuan pada persidangan, hari ini.

Soalan berkenaan diajukan oleh Datuk Seri Abdul Azeez Abdul Rahim (BN-Baling) kepada Menteri Dalam Negeri yang antara lain turut meminta kementerian terbabit menyatakan kaedah serta langkah berkesan bagi mengekang sindiket penipuan itu.

Soalan mengenai prosedur operasi standard (SOP) bagi permohonan pemastautin tetap Malaysia turut diajukan kepada menteri berkenaan oleh Natrah Ismail (PH-Sekijang).

Dewan Rakyat juga dijadualkan menyambung perbahasan bagi usul Rang Undang-Undang Perbekalan (Penguntukan Semula Peruntukan Perbelanjaan) Tahun 2020.

Persidangan Dewan Rakyat kali ini berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19. – Bernama


Pelantikan Zahid isyarat kerajaan campuran Anwar tak stabil

BANGI, 10 Jamadilawal 1444H, Isnin – Kabinet yang dibentuk dalam kerajaan campuran didominasi Pakatan Harapan (PH) tidak menonjolkan kredibiliti Perdana Menteri ke-10, Datuk Seri Anwar Ibrahim, sekali gus memberi isyarat bahawa kerajaan sebenarnya tidak stabil.

Bukan sahaja pertikaian terhadap pelantikan Presiden UMNO, Datuk Seri Ahmad Zahid Hamidi – yang terpalit 47 kes salah laku di mahkamah – sebagai Timbalan Perdana Menteri, bahkan keputusan Anwar memegang portfolio Kementerian Kewangan juga bercanggah dengan janji PH sebelum ini.

Kecewa dengan struktur baharu Kabinet itu, Presiden BERJASA, Zamani Ibrahim berkata, pelantikan Ahmad Zahid dalam dua jawatan di Kabinet – termasuk sebagai Menteri Pembangunan Luar Bandar dan Wilayah – bertentangan dengan prinsip integriti yang sering dilaungkan Anwar dan PH.

Beliau berkata, langkah itu sekali gus memberikan gambaran bahawa kerajaan tidak serius dalam usaha memerangi rasuah dan tidak mempunyai pendirian yang tetap.

“Pelantikan ini juga memberi isyarat bahawa kerajaan yang dibentuk sebenarnya tidak stabil.

“Sokongan Ahmad Zahid dan UMNO dilihat amat penting untuk survival kerajaan Anwar, menyebabkan tangannya terikat dalam membuat keputusan-keputusan penting negara termasuk melantik timbalannya sendiri,” katanya dalam kenyataan, hari ini.

Beliau berkata, keputusan itu juga bercanggah dengan janji Anwar kononnya jawatan menteri tidak akan digunakan sebagai habuan untuk mendapat sokongan pihak atau parti tertentu.

“Portfolio Menteri Kewangan yang kini dipegang Anwar juga menimbulkan persoalan tentang pendirian PH terutamanya Rafizi Ramli terhadap pemisahan kuasa Perdana Menteri dan Menteri Kewangan.

“Pendirian ini penting dalam memastikan pengurusan kewangan melalui proses semak dan imbang supaya ianya berlaku secara telus dan tidak berat sebelah.

“Beberapa nama tokoh seperti Datuk Johari dan Dr Dzulkefly juga menimbulkan tanda tanya adakah pemilihan kali ini benar-benar berdasarkan merit, kelayakan akademik dan pengalaman seseorang untuk memimpin satu-satu kementerian,” katanya.

Menurut Zamani, beliau pasti pembentukan Kabinet ini dilihat sebagai penyokong Anwar berbanding berdasarkan kebolehan dan pengalaman kerja secara profesional setiap menteri.

“Bagaimanapun, BERJASA mengucapkan selamat bertugas kepada semua menteri yang telah dilantik dan berikrar untuk menjalankan tanggungjawab kepada rakyat dan negara.

“BERJASA akan terus memantau prestasi setiap menteri dalam kerajaan Anwar agar kepentingan negara sentiasa terjaga, terutamanya perkara-perkara berkaitan integriti, ketelusan, keadilan serta kedudukan istimewa orang Melayu dan Islam,” katanya.

Berita berkaitan;


PAS tak terkesan dakwaan menterinya ‘cap ayam’

BANGI, 3 Zulhijjah 1443H, Ahad – PAS enggan melayan dakwaan yang melabelkan menteri daripada partinya sebagai ‘cap ayam’ sehingga membawa beban kepada pentadbiran Perdana Menteri, Datuk Seri Ismail Sabri Yaakob, hari ini.

Timbalan Presiden PAS, Datuk Seri Tuan Ibrahim Tuan Man berkata, barisan menteri daripada PAS kini telah menjalankan amanah dan tanggungjawab dengan sempurna mengikut portfolio yang ditetapkan.

Beliau sebaliknya menyerahkan kepada perdana menteri untuk menilai prestasi dan amanah yang diberikan.

“Saya nak tengok juga siapa menteri dalam PAS yang ‘cap ayam’ tersebut.

“Bukan dia yang buat penilaian, tetapi prestasi dinilai oleh perdana menteri bukannya orang luar yang tak ada kena mengena, yang ada kepentingan peribadi,” katanya seperti dipetik akhbar tempatan hari ini.

Mengulas lanjut, Tuan Ibrahim menegaskan individu yang layak membuat penilaian terhadap amanah yang diberikan selain daripada rakyat ialah perdana menteri sendiri.

Beliau bagaimanapun menjelaskan semuanya kini berjalan dengan sempurna dan perdana menteri sering mengadakan pertemuan bersama menteri dan timbalan.

“Alhamdullilah, kita (iaitu) Menteri PAS, Timbalan Menteri, kita adakan pertemuan dengan Perdana Menteri untuk kita berkongsi, tukar pendapat apa yang perkara perlu kita baiki. Setakat ini, Alhamdulillah prestasi kita,” katanya.

Beliau berkata demikian sebagai mengulas kenyataan Timbalan Pengerusi Badan Perhubungan UMNO Johor, Datuk Nur Jazlan Mohamed, mengecam prestasi ditunjukkan Menteri Kabinet daripada PAS dan mendakwa gagal memikul tanggungjawab dengan baik.

Bekas Ahli Parlimen Pulai itu dilaporkan berkata, kelemahan kepemimpinan PAS turut menyebabkan Ismail Sabri terpalit dengan pelbagai masalah negara.


Israel sekat semua import komoditi ke Gaza kecuali makanan, ubat

GAZA, 5 Muharram 1442H, Isnin – Negara penjajah Israel melarang semua import ke Semenanjung Gaza, kecuali makanan dan perubatan, kata seorang pegawai Palestin.

Pegawai yang enggan namanya didedahkan berkata, negara haram itu menyekat semua komoditi barang masuk ke Gaza, kecuali makanan dan ubat-ubatan.

“Semua perusahaan di sektor swasta telah diberitahu mengenai tindakan Israel itu,” katanya kepada Agensi Anadolu, semalam.

Setakat ini, tiada sebarang kenyataan dikeluarkan daripada rejim Israel mengenai laporan itu.

Terdahulu, Israel menyekat bahan bakar ke Gaza sejak minggu lalu, sebagai membalas tindakan serangan belon api dari wilayah semenanjung itu.

Bukan hanya mengenakan tindakan itu, rejim berkenaan turut melancarkan serangan bom ke atas Gaza lebih 7 hari berturut-turut.

Sejak 2007, Semenanjung Gaza berada di bawah pengepungan Israel yang telah melumpuhkan sekitar dua juta penduduknya daripada banyak komoditi penting, termasuk makanan, bahan bakar dan ubat-ubatan.-  Agensi


China larang semua import bahan buangan pepejal mulai 2021

BEIJING, 18 Rabiulawal 1442H, Sabtu –  China bakal melarang sepenuhnya import pepejal buangan bermula 1 Januari 2021.

Menurut “Notis Larangan Mengenai Import Pepejal Buangan” dikeluarkan  Kementerian Ekologi dan Alam Sekitar, Kementerian Perdagangan, dan Jabatan Pentadbiran Am Kastam China, lambakan, longgokan dan pelupusan pepejal buangan yang diimport dari luar negara juga diharamkan di wilayah China.

Sementara itu, Kementerian Ekologi dan Alam Sekitar China juga tidak akan meluluskan dan mengeluarkan permit untuk mengimport pepejal buangan yang boleh dijadikan sebagai sumber bahan mentah.

Dalam perkembangan lain, China akan meningkatkan tahap penggunaan pepejal buangan domestik sebagai sumber bahan mentah, memperincikan tadbir urus terhadap pusat pengumpulan dan pengagihan pepejal buangan.

Selain itu, mereka yang melanggar peraturan pelupusan pepejal buangan akan dikenakan tindakan,  dan sebahagian syarikat berprestij rendah digesa mempercepatkan langkah transformasi dan penaiktarafan industri , serta mendorong sektor tenaga boleh baharu di negara ini berkembang dan lebih berkualiti tinggi.  -Bernama


Polis Israel biadab halang Duta Jordan masuk al-Aqsa

BAITULMAQDIS, 25 Jamadilakhir 1444H, Rabu – Tentera pengganas Israel menahan duta Jordan ke Israel di pintu masuk ke Masjid al-Aqsa pada Selasa, menyebabkan kecaman daripada Amman.

Ghassan Majali ditahan di Bab al-Asbat yang menuju ke masjid dan diminta untuk mengemukakan kebenaran bagi melawat tapak itu.

Menurut laporan media Palestin, duta itu kemudiannya beredar sebagai tanda protes.

Bagaimanapun, polis Israel mendakwa, pihak mereka tidak melarang Majali daripada masuk kawasan berkenaan.

Jelasnya, pegawai di tempat kejadian tidak mengenali Majali dan meminta penjelasan komandernya sehingga menyebabkan kelewatan.

Masjid al-Aqsa di Baitulmaqdis Timur yang diduduki, salah satu tapak suci Islam berada di bawah jagaan Jordan.

Amman baru-baru ini memberi amaran bahawa Israel di bawah kerajaan baharu yang dipengaruhi blok sayap kanan, cuba mengubah status quo di tapak itu.

Dalam pada itu, Kementerian Luar Jordan berkata, pihaknya telah memanggil duta Israel di Amman untuk perbincangan berhubung insiden tersebut.

“Kami telah menyampaikan surat bantahan kepada duta untuk menyampaikan kepada kerajaannya.

“Kerajaan Jordan mengecam sebarang langkah yang bertujuan mencampuri urusan Masjid al-Aqsa,” katanya. – Agensi


Kelantan beri pengecualian bayaran bil air sepanjang Ramadan

BANGI, 28 Syaaban 1443H, Khamis – Kelantan mengumumkan untuk memberi pengecualian bayaran bil air kepada pengguna di negeri berkenaan sepanjang bulan Ramadan.

Menteri Besarnya, Datuk Ahmad Yakob berkata, pengeculian itu diberikan kepada penggunaan yang tidak melebihi RM30 sebulan.

“Kita akan menghadapi bulan Ramadan beberapa hari sahaja lagi. Sempena Ramadan, kerajaan negeri melihat perlu untuk pengguna yang menggunakan AKSB tidak lebih RM30 sebulan dikecualikan bayaran dalam tempoh sebulan.

“Ia membabitkan 146,660 penggunaan akaun dengan kos keseluruhan sebanyak RM3 juta,” katanya ketika pada persidangan Dewan Undangan Negeri (DUN) Kelantan, hari ini.

Persidangan DUN Kelantan ke-14 penggal kelima yang bermula Isnin lalu ditangguh hari ini kepada tarikh yang akan diberitahu kelak.

Sebelum ini, Ahli Dewan Undangan Negeri (ADUN) Galas, Mohd Syahbuddin Hashim mencadangkan kerajaan negeri memberi potongan bil air sebanyak 50 peratus kepada pengguna yang sering berdepan masalah air di Kelantan.

Katanya, pemberian diskaun itu bagi meredakan kemarahan rakyat negeri ini yang terkesan dengan masalah air yang melanda sejak beberapa tahun yang lalu.


510 unit rumah haram Yahudi lulus dibina dekat Bethlehem

RAMALLAH, 6 Zulhijjah 1442H, Jumaat – Sebanyak 510 unit perumahan akan dibangunkan di penempatan haram Yahudi berhampiran Bethlehem, menurut Pusat Maklumat Palestin.

Memetik kenyataan Pengarah Suruhanjaya Penentangan Penempatan, Hasan Berejaya, Majlis Gush Etzion dilaporkan telah meluluskan rancangan pembinaan 510 unit perumahan bagi penjajah Yahudi di penempatan haram di timur Bethlehem.

Sebanyak 400 unit perumahan dibina di mukim Migdal Oz, yang dibangunkan di atas tanah milik Beit Fajjar di Bethlehem selatan.

Manakala, 110 lagi unit akan dibina di kawasan penjajah Yahudi di Ibei Hanahal, yang dibangunkan di atas tanah milik bandar Kisan di timur Bethlehem.

Penempatan haram Yahudi diklasifikasikan tidak sah berdasarkan undang-undang antarabangsa, namun rejim penjajah Israel mempertikaikan ketetapan itu, kononnya perkara berkenaan akan disepakati dalam rundingan masa depan Palestin. – Agensi


Korban banjir Sudan kini 112 orang

KHARTOUM, 8 Safar 1444H, Isnin – Lebih 100 orang maut dan puluhan ribu rumah musnah akibat hujan lebat dan banjir di Sudan sejak Mei lalu.

Hujan lebat biasanya berlaku di Sudan antara Mei dan Oktober dan negara itu menghadapi banjir teruk setiap tahun, memusnahkan harta benda, infrastruktur serta tanaman.

Bulan lalu, Sudan mengisytiharkan darurat akibat banjir di enam negeri.

“Jumlah orang yang maut akibat hujan lebat dan banjir mencecah 112 orang,” kata Jurucakap Majlis Kebangsaan Sudan untuk Pertahanan Awam, Abdel Jalil Abdelreheem.

Pihak berkuasa pada akhir Ogos lalu melaporkan seramai 79 maut akibat banjir.

“Sebanyak 34,944 rumah musnah sepenuhnya manakala 49,060 rosak,” kata Abdelreheem kepada AFP, sambil menambah bahawa kira-kira 115 orang cedera.

Krisis itu berlaku ketika Sudan bergelut akibat pergolakan politik dan krisis ekonomi yang semakin meruncing.

Ia diburukkan lagi oleh rampasan kuasa tentera tahun lalu – yang diketuai oleh ketua tentera, Abdel Fattah al-Burhan.

Menurut agensi kanak-kanak PBB, UNICEF, negeri timur Gedaref dan Kassala, negeri Kordofan Utara dan Selatan, negeri Sungai Nil, dan wilayah Darfur adalah antara yang paling teruk terjejas.

PBB juga memberi amaran bahawa banjir tahun ini boleh menjejaskan sehingga 460,000 orang – jauh lebih tinggi daripada purata 388,600 orang terjejas setiap tahun antara 2017 dan 2021. – Agensi


Karikatur nabi: Usah bertindak di luar batasan agama, undang-undang

KUALA LUMPUR, 12 Rabiulawal 1442H, Khamis – Umat Islam di Malaysia dinasihati supaya berhati-hati dalam sebarang tindak balas menangani isu karikatur menggambarkan Nabi Muhammad ﷺ sehingga melakukan sesuatu di luar batasan agama dan undang-undang.

Timbalan Ketua Pengarah (Operasi) Jabatan Kemajuan Islam Malaysia (Jakim) Datuk Abdul Aziz Jusoh berkata, ini kerana tindakan itu dibimbangi boleh mencetuskan suasana tidak harmoni antara penganut berbilang agama di negara ini.

Beliau berkata, Islam yang dibawa Rasulullah ﷺ membawa kedamaian dengan perintah Allah dalam al-Quran menganjurkan kedamaian, larangan menumpahkan darah tanpa hak dan tidak memaksa orang bukan Islam memeluk Islam.

“Sesungguhnya Islam melarang umatnya melakukan kerosakan, kejahatan, kemungkaran, kekerasan, kezaliman sama ada sesama Islam atau dengan bukan Islam.

“Islam menolak apa jua gerakan pelampau yang menggunakan kekerasan, pembunuhan dan peperangan sehingga menggugat keamanan negara mahupun dunia,” katanya menerusi kenyataan sempena sambutan Maulidur Rasul hari ini.

Menurut laporan media, pada 16 Oktober lalu seorang guru di pinggir kota Paris, Perancis dipenggal kepalanya setelah menunjukkan beberapa karikatur Nabi Muhammad ﷺ yang disiarkan dalam Charlie Hebdo kepada pelajarnya.

Mengulas lanjut, Abdul Aziz berkata, Jakim juga kesal dengan tindakan provokatif karikatur Nabi Muhammad ﷺ yang dicetuskan oleh akhbar mingguan satira Perancis, Charlie Hebdo.

“Isu ini tidak sepatutnya ditimbulkan apatah lagi di saat umat Islam di seluruh dunia kini meraikan Rabiulawal bulan kelahiran junjungan besar Nabi Muhammad ﷺ,” katanya.

Sementara itu, Abdul Aziz mengumumkan secara maya Pengerusi Badan Bukan Kerajaan (NGO) Antarabangsa Datuk Dr Mustapha Ahmad Merican dipilih sebagai penerima Anugerah Utama Semarak Cinta Rasul SAW1442H/2020M.

Anugerah itu diberikan berdasarkan jasa beliau memberi bantuan kebajikan dan menaik taraf masjid serta surau di negara Islam serantau. -Bernama


COVID-19 : Singapura lapor 215 kes baharu

SINGAPURA, 9 Zulkaedah 1441H, Rabu – Singapura hari ini melaporkan 215 kes baharu jangkitan COVID-19 dengan 10 kes dalam komuniti menjadikan jumlahnya di republik ini kepada 44,122 kes.

Daripada data ringkas tengah hari yang disiarkan hari ini, Kementerian Kesihatan (MOH) memaklumkan bahawa kes komuniti melibatkan enam rakyat Singapura atau penduduk tetap dan empat pemegang pas pekerja.

Manakala terdapat empat kes import, yang kesemuanya diberi Notis Duduk-Rumah atau diasingkan sebaik tiba di Singapura.

Yang lain kes baharu melibatkan pekerja asing yang mendiami asrama, demikian menurut kementerian itu.

Daripada data lengkap yang disiarkan lewat semalam, Singapura mengklasifikasi 1,879 kes yang dikaitkan dengan komuniti, 582 kes import dan 41,446 melibatkan pekerja asing di asrama.

Setakad tengah hari semalam, 38,500 atau kira-kira 88 peratus daripada 43,907 jumlah keseluruhan pesakit telah pulih sepenuhnya dan dibenarkan pulang dari hospital atau fasiliti penjagaan komuniti.

Terdapat 215 kes disahkan masih di hospital semalam dengan satu di unit rawatan rapi, menurut kementerian itu.

Tambahnya lagi, 5,166 pesakit yang mempunyai simptom sederhana atau secara klinikal diuji masih positif COVID-19 telah diasingkan dan menerima rawatan di fasiliti komuniti.

Setakad ini, 26 orang telah meninggal dunia akibat komplikasi COVID-19 dengan dua kematian pertama dilaporkan pada 21 Mac.

Satu kluster baharu dikenalpasti semalam yang melibatkan satu asrama di 20 Senoko Crescent. – Bernama


Kerajaan hari ini tak boleh dibiar berterusan: Isham Jalil

BANGI, 19 Ramadan 1442H, Sabtu – Situasi kerajaan hari ini tidak boleh dibenarkan berterusan, sesuatu perlu dibuat untuk mengubah keadaan.

Sekiranya kita perlu tukar kerajaan supaya nasib rakyat lebih terjaga dan menjauhkan mereka dari mudarat, maka itu wajib dilakukan.

Demikian tegas Ketua Penerangan Barisan Nasional (BN) Selangor, Isham Jalil sambil menyifatkan pengisytiharan darurat untuk membendung jangkitan COVID-19 tidak memberi sebarang kesan.

Lebih menyukarkan keadaan, katanya, apabila Parlimen masih ditutup hingga menyebabkan proses semak dan imbang kerajaan terkekang.

“Demokrasi tercabul apabila Parlimen ditutup. Ekoran itu, kita dan Ahli-Ahli Parlimen tidak boleh tanya kerajaan, Perdana Menteri dan menteri-menteri apa yang sedang berlaku kini atau menegur mereka di Parlimen.

“Mereka (Perdana Menteri dan Menteri-menteri) boleh berbuat sesuka hati dengan tidak banyak kekangan untuk mengekalkan kuasa mereka walaupun mereka tentunya tahu negara sedang terumbang ambing dan teruk sekali di tangan mereka,” katanya lagi.

Turut dikesalkan, katanya, apabila ada di antara mereka yang melanggar prosedur operasi standard (SOP) berkali-kali tetapi tidak diambil tindakan dan dikompaun.

Sementara ramai di kalangan rakyat yang dikenakan kompaun ribuan ringgit malah mencecah puluhan ribu ringgit.

“Semakin hari keadaan menjadi semakin teruk di Malaysia. Setiap hari kita tunggu, setiap hari semakin ramai rakyat yang sengsara, hilang kerja, tidak makan, dijangkiti COVID-19, atau mati,” katanya.

Sehingga 1 Mei, Ketua Pengarah Kesihatan, Tan Sri Dr Noor Hisham Abdullah berkata, jumlah kes COVID-19 yang dilaporkan adalah 2,881 kes.

Ia menjadikan jumlah kumulatif kes di negara ini sebanyak 411,594 dengan Selangor mencatat kes tertinggi iaitu 759.


COVID-19: Kadar kemasukan ke hospital semakin meningkat

BANGI, 17 Rabiulakhir 1443H, Isnin – Kadar kemasukan ke hospital semakin meningkat akibat COVID-19.

Memberi amaran itu, Menteri Kesihatan, Khairy Jamaluddin Abu Bakar berkata, kebanyakan kes adalah warga emas dan golongan komorbid yang dijangkiti melalui kontak rapat ahli keluarga yang membawa balik virus ke rumah.

“Pakai pelitup muka dan elakkan tempat yang sesak.

“Dapatkan dos penggalak apabila diberi janji temu,” katanya menerusi kenyataan di Twitter, hari ini.

Berdasarkan data dikongsi COVIDNOW, jumlah keseluruhan pesakit COVID-19 yang dirawat di hospital adalah 5,431 (7.9 peratus).

Jumlah pesakit yang dirawat di Unit Rawatan Rapi (ICU) pula sebanyak 541.

Kes di ICU membabitkan 274 (0.4 peratus) pesakit COVID-19 yang memerlukan bantuan pernafasan dan 267 (0.4 peratus) lagi memerlukan mesin ventilator.


Demam babi Afrika merebak ke barat daya Pulau Pinang

GEORGE TOWN, 12 Rejab 1444H, Jumaat – Penyakit African Swine Fever (ASF) atau demam babi Afrika kini telah merebak ke daerah Barat Daya Pulau Pinang, menyebabkan tiga lagi ladang ternakan babi ditutup.

Ketua Menteri, Chow Kon Yeow berkata, sehingga semalam 27 ladangan ternakan babi di Pulau Pinang telah dikesan dijangkiti ASF membabitkan 62,197 ekor babi.

“Setakat ini, jumlah pecahan ladang yang dijangkiti ASF ialah 18 ladang di daerah Seberang Perai Selatan, dua ladang di Seberang Perai Tengah, empat ladang di Seberang Perai Utara dan tiga di Barat Daya,” katanya kepada pemberita di sini hari ini.

Beliau berkata, antara faktor yang menyebabkan penyakit ASF ini merebak ke ladang lain adalah pengerakan pengangkutan dan setakat ini, 11,943 ekor babi telah dimusnahkan dari ladang-ladang positif yang dikenal pasti.

Katanya, kerja-kerja pemusnahan masih giat dijalankan bagi mengekang penularan penyakit manakala bangkai babi yang dilupuskan ditanam di satu kawasan yang jauh dari penempatan awam dan tiada pembangunan bagi memastikan tidak berlaku kacau ganggu kepada orang awam.

Chow berkata, Pulau Pinang bagaimanapun tidak akan menghadapi masih kekurangan bekalan untuk penggunaan sendiri kerana negeri ini merupakan negeri pengeksport daging babi ke negeri lain.

Menurutnya berdasarkan bancian tahun 2022 oleh JPV Pulau Pinang, terdapat 124 ladang babi di empat daerah di Pulau Pinang dengan populasi keseluruhan sebanyak 267,348 ekor.

“Setakat ini, Pulau Pinang masih mempunyai lebih 90 ladang ternakan babi yang tidak dijangkiti penyakit dan masalah kekurangan bekalan daging babi di pasaran tidak akan berlaku,” katanya.

Beliau berkata Pulau Pinang mempunyai kekuatan 170 petugas daripada pelbagai agensi untuk menguruskan penularan wabak ini.

Chow turut memohon penternak serta orang awam supaya segera melaporkan kepada Jabatan Perkhidmatan Veterinar Negeri, Daerah, atau hubungi Hotline Bilik Pengurusan Krisis Penyakit JPVPP dengan menelefon 04-5041047 sekiranya mengesan kematian babi hutan, babi kampung atau babi komersil. – Bernama


MBPP rampas gerai warga asing operasi tanpa lesen

GEORGE TOWN, 2 Rabiulakhir 1445H, Selasa  –  Sebanyak empat gerai warga asing yang beroperasi tanpa lesen dirampas Majlis Bandaraya Pulau Pinang (MBPP) dalam operasi bersepadu pasar malam di kawasan Barat Daya negeri.

Menerusi kenyataan MBPP, Jabatan Pelesenan MBPP dengan kerjasama Jabatan Imigresen Malaysia dan Kementerian Perdagangan Dalam Negeri dan Kos Sara Hidup (KPDN) telah mengadakan operasi bersepadu pasar malam bagi membanteras peniaga warga asing di kawasan Barat Daya.

“Unit Perniagaan Kecil MBPP telah memeriksa sebanyak 123 penjaja di pasar malam tersebut dan merampas barang perniagaan dari empat gerai warga asing yang menjual buah-buahan, bantal serta karpet.

“Anggota penguat kuasa MBPP mengangkut barangan yang dirampas sewaktu operasi di pasar malam daerah Barat Daya, kelmarin,” katanya dalam kenyataan, hari ini.

Selain itu, Jabatan Imigresen Malaysia turut menahan tujuh orang warga asing yang tidak mempunyai dokumen perjalanan sah dalam operasi berkenaan.

“Sebanyak 12 kompaun telah dikeluarkan kepada pekerja-pekerja gerai menjual makanan yang tidak mengambil suntikan anti-tifoid,” katanya.

Pada masa sama, menurut MBPP, pihaknya telah memeriksa lima premis perniagaan dan telah mengeluarkan satu Notis Tentang Kesalahan kepada premis yang menjalankan perniagaan tanpa lesen.

“Satu Notis Tentang Kesalahan dan tiga kompaun telah dikeluarkan bagi kesalahan meletak peralatan dan barangan jualan di siar kaki yang mendatangkan halangan,” katanya.


Pelihara sabar meski selepas Ramadan

SATU suasana yang unik pada bulan Ramadan adalah Allah menyusun manusia di dalam sebuah aturcara yang seragam. Bermula dengan Qiyamullail, kemudian sahur, berpuasa sepanjang hari, solat tarawih, solat witir, tadarus dan berzikir.

Begitulah selama 30 hari. Penyusunan Allah SWT dalam membentuk kemanusiaan yang bukan sekadar menuntut hak untuk hidup dan bergembira di dunia, tetapi apakah sisi terbesar kemanusiaan yang terbina dari penyusunan ilahi ini?

Tiada khilaf, tarbiyah Ramadan ingin membawa kepada taqwa, bagaimanapun tidak akan boleh seseorang mencapai taqwa dan kekal dalam taqwa melainkan dengan akhlak ‘sabar’ yang tinggi.

Allah berfirman di dalam Surah Yusuf;

[إِنَّهُ مَنْ يَتَّقِ وَيَصْبِرْ فَإِنَّ اللَّهَ لَا يُضِيعُ أَجْرَ الْمُحْسِنِينَ]

“Sesungguhnya sesiapa yang bertaqwa dan bersabar, ketahuilah sesungguhnya Allah tidak akan mensia-siakan pahala mereka yang melakukan kebaikan”

Apabila seorang yang bertaqwa mampu bersabar maka ganjarannya akan kekal istiqamah dalam taqwa, dan begitulah darjat Ihsan tercapai. Darjat dekat dengan Allah sehingga di beri gelaran Muhsiniin. Darjat yang ingin dicapai oleh semua hamba Allah.

Namun suatu yang unik di dalam tarbiyah bulan Ramadan untuk kita fikirkan bersama.

Keadaan, penat beribadah, kelaparan berpuasa, tidak cukup tidur, tidak cukup rehat, tidak cukup makan, tidak cukup minum, tidak cukup masa untuk diri sendiri (konsep ‘healing’ seolah memberi masa untuk puaskan diri); kesemua ini adalah keadaan yang esktrem.

Andai berlaku pada seorang dalam keadaan biasa (di luar ramadan) saya yakin pasti amat sukar untuk bersabar! Pasti dalam keadaan tertekan, dan apa-apa perkara yang tidak kena akan “trigger” untuk “meletup” pada bila-bila masa.

Bayangkan seorang ibu yang sedang tidak cukup tidur, lapar (hungry + angry= hangry), dahaga, masa terkejar-kejar satu agenda ke agenda lain, tiba-tiba anak tertumpah air contohnya, pasti amat menguji ibu tersebut. Atau seorang bapa yang dalam keadaan sama, tiba-tiba anak tercalar kereta, pasti menguji untuk tidak marah dan kekal bertenang.

Namun di bulan Ramadan, kita mampu bersabar dengan penuh kualiti dengan sekadar mengatakan “sesungguhnya aku sedang berpuasa”.

Inilah tarbiyah yang tinggi di bulan Ramadan, 30 hari diasak untuk mempunyai nilai kesabaran dalam kehidupan dunia di siang hari, dan diasak untuk kesabaran beribadah di malam hari. Andai seorang mampu bersabar dengan ujian dunia, dan bersabar beribadah kembali kepada Allah apakah berbaki kelemahan dan kekurangan?

Andai seorang mampu membawa keluar 20% kesabaran di bulan Ramadan ke dalam hari-hari selepas Ramadan, pasti dengan kualiti kesabaran sedemikian akan membina sebuah peribadi yang bertaqwa dan mencapai ihsan pada kadar yang lebih baik daripada sebelum Ramadan. Namun amat malang andai berakhir Ramadan, kesabaran yang ada turut serta menghilangkan diri.

Ustaz Mohd Suhail Mohd Sufian
Ketua Unit Sekretariat Penulisan Ulum Syarak PEMIKIR


ANGKASA ajak semua sayap pemuda muktamadkan vernakular

BANGI, 20 Muharram 1442H, Selasa – Sudah tiba masanya untuk semua pihak menamatkan polemik berhubung isu sekolah vernakular di negara ini.

Sampai bila mahu terus melihat anak watan Malaysia dipisah-pisahkan sistem pendidikan mereka dengan pelbagai aliran, kata Ketua Angkatan Pemuda Pemudi BERJASA Malaysia (ANGKASA), Hazwan Mohamad.

Justeru, beliau menggesa sayap pemuda semua parti politik di Malaysia supaya segera berunding dan menamatkan polemik sekolah vernakular.

“Dari tokoh akademik, para sarjana, pakar Perlembagaan, sejarawan, profesor ulung, mantan hakim Mahkamah Rayuan dan bekas Perdana Menteri sendiri pun pernah menyatakan pendirian bahawa kita perlu bersetuju untuk memansuhkan sekolah vernakular.

“Sampai bila kita mahu terus melihat anak-anak watan Malaysia dipisah-pisahkan sistem pendidikan mereka.

“Perhimpunan pagi petang bukan dalam bahasa kebangsaan, belajar subjek tanah air bukan dalam bahasa kebangsaan, peperiksaan Bahasa Melayu pula dimudahkan sehingga jurang melebar. Sampai bila?,” soalnya dalam kenyataan, hari ini.

Atas sebab itu, beliau mengajak semua sayap pemuda parti politik terbesar untuk berunding membentuk sebuah resolusi bagi menamatkan polemik isu sekolah vernakular.

Pelawaan itu menamakan Ketua Pemuda UMNO, Datuk Dr Asyraf Wajdi Dusuki; Ketua Dewan Pemuda PAS, Ir Khairil Nizam Khirudin; Ketua Pemuda Bersatu, Senator Wan Ahmad Faysal Wan Ahmad Kamal; Ketua Pemuda MCA, Nicole Wong; Ketua Pemuda MIC, Sivarraajh Chandran dan Ketua DAPSY, Howard Lee.

“ANGKASA dengan ini menjemput semua wakil-wakil pemuda parti politik di Malaysia untuk bersama ke meja rundingan, kita tamatkan polemik isu sekolah vernakular.

“Jika bukan sekarang, bila lagi? Jika bukan kita, siapa lagi?,” katanya.

Sama-sama berunding bentuk satu resolusi bagi tamatkan polemik


ISMA gesa pemegang taruh pertahan undang-undang syariah

Oleh Siti Hafidah Abd Ghaffar

BANGI, 24 Muharam 1445H, Jumaat – Gerakan Islam, Ikatan Muslimin Malaysia (ISMA) menggesa pemegang taruh segera mengambil tindakan sewajarnya bagi mempertahankan sistem perundangan syariah di negara ini.

Presidennya, Ustaz Shuhaib Ar-Rumy Selamat berkata, ISMA mengikuti rapat perkembangan kes-kes terkini yang sedang mencabar keabsahan undang-undang syariah di negeri-negeri.

Menurutnya, usaha litigasi strategik ini dilakukan bagi mencapai objektif yang jelas untuk melemahkan kedudukan undang-undang syariah di Malaysia.

“Ini adalah ancaman secara langsung kepada kehidupan beragama dalam masyarakat umat Islam. Undang-undang syariah adalah salah satu juzuk penting dalam melengkapkan struktur sosial dalam sebuah masyarakat Islam.

“Kesan-kesan sekiranya perkara ini tidak dibendung akan mengakibatkan kesan buruk kepada umat Islam kerana tiada lagi kuasa undang-undang yang akan mengawal salah laku syariah yang berlaku dalam masyarakat,” katanya ketika dihubungi Ismaweb.net.

Sehubungan itu, beliau menggesa umat Islam bersepakat dalam isu ini bagi mempertahankan dan melindungi kedudukan undang-undang syariah.

Sebelum ini, Pertubuhan-Pertubuhan Pembela Islam (PEMBELA) meluahkan rasa kesal susulan tiada usaha dan inisiatif aktif daripada pihak pemegang taruh utama isu perundangan syariah negara untuk membendung kesan negatif daripada keputusan kes Iki Putra Mubarak ke atas sistem perundangan Islam di Malaysia.

Iki Putra didakwa di Mahkamah Syariah pada 21 Ogos 2019 atas kesalahan meliwat yang dilakukannya di Bangi, Selangor.

Namun, disebabkan tidak berpuas hati dengan pertuduhan itu, dia mencabar peruntukan Seksyen 28 Enakmen Jenayah Syariah Selangor (EJSS) 1995 dengan mendakwa negeri atau Mahkamah Syariah tidak mempunyai bidang kuasa untuk menggubal dan membicarakan kes jenayah liwat.

Kes Iki Putra akan dibicarakan di Mahkamah Persekutuan pada 17 Ogos ini bagi mencabar kesahihan enakmen jenayah syariah.

Bukan hanya kes Iki Putra, satu lagi kes membabitkan seorang peguam kelahiran Kelantan iaitu Nik Elin Zurina Nik Abdul Rashid dan anaknya, Tengku Yasmin Nastasha Tengku Abdul Rahman yang mencabar 20 peruntukan kesalahan dalam Enakmen Kanun Jenayah Syariah Kelantan dan kes itu akan didengar di Mahkamah Persekutuan.

Mereka mendakwa peruntukan terbabit adalah tidak sah kerana terdapat undang-undang Persekutuan yang meliputi kesalahan sama dan kuasa untuk menggubal undang-undang melibatkan perkara jenayah di bawah bidang kuasa Parlimen, manakala Dewan Undangan Negeri hanya diberi hak menggubal undang-undang berkaitan akidah Islam.


Barat didakwa sengaja biar Afghanistan tanpa sebarang bantuan

KABUL, 20 Rejab 1443H, Selasa – Ketua Pegawai Eksekutif Jawatankuasa Penyelamat Antarabangsa, David Miliband mendakwa, Barat sengaja membiarkan rakyat Afghanistan menjalani kehidupan dalam kelaparan sehingga berlaku krisis kemanusian.

Miliband yang melobi dengan pentadbiran Presiden Amerika Syarikat (AS), Joe Biden dan Bank Dunia untuk bantuan kemanusiaan serta pembinaan semula ekonomi Afghanistan menegaskan, negara ini tidak sepatutnya dibiarkan begitu sahaja.

“Krisis di Afghanistan sangat kritikal sehinggakan PBB memohon dana sebanyak AS$8 bilion bagi tahun ini dan berkemungkinan dana ini akan meningkat kepada jumlah besar menjelang tahun depan,” katanya.

Menurut beliau, apa yang dilakukan Barat terhadap Afghanistan bukan sahaja memburukkan kerajaan Taliban sebaliknya menjejaskan keadaan rakyat dan disifatkan terlalu kejam.

Malah, keadaan semakin kritikal apabila kebanyakan penjawat awam Afghanistan kini tidak dibayar gaji termasuk guru-guru serta petugas hospital sejak April tahun lalu.

Beliau menambah, sekatan AS telah menjejaskan kemelut perdagangan di Afghanistan dan masalah itu berterusan sehingga kini.

“Disebabkan tiada negara untuk menyokong sistem perbankan negara ini dan keadaan ini mewujudkan krisis kecairan,” katanya lagi.

Beliau bagaimanapun tidak menganggap bantuan kemanusiaan sebagai penyelesaian kepada krisis sebaliknya menegaskan infrastruktur ekonomi perlu diperkukuh. – Agensi


Tindakan serta-merta terhadap peniaga naikkan harga gula

GUA MUSANG, 25 Zulkaedah 1444H, Rabu – Kementerian Perdagangan Dalam Negeri dan Kos Sara Hidup (KPDN) memberi amaran bahawa tindakan serta-merta akan diambil terhadap peniaga yang menjual gula secara bersyarat serta menaikkan harga barang jualan sempena sambutan Aidiladha akan datang.

Pengarah KPDN, Kelantan Azman Ismail berkata gula adalah antara barang kawalan kerajaan dan harga siling yang ditetapkan bagi satu kilogram gula ialah RM2.85.

Beliau menegaskan pihak KPDN Kelantan tidak akan berkompromi dengan peniaga yang mengambil kesempatan terhadap penjualan barangan kawalan, malah pemantauan juga telah dilaksanakan bagi mengesan kesalahan berkenaan.

“Kalau kita dapati ada yang menjual lebih daripada harga kawalan kita akan ambil tindakan serta-merta kerana kita sudah beri amaran banyak kali, kalau masih lagi berlaku kita akan ambil tindakan. Peniaga juga diingatkan untuk memastikan bekalan gula tidak terputus.

“Jadi saya mengharapkan supaya peniaga-peniaga tolong sama-sama bantu rakyat dengan tidak mengambil kesempatan dalam keadaan terdesak terutamanya pada musim Hari Raya Aidiladha,” katanya ketika ditemui pemberita pada Program Jualan Rahmah Parlimen Gua Musang di Dataran Kesedar, Bandar Baru, di sini hari ini.

Mengulas lanjut, Azman berkata sehingga hari ini, sebanyak dua kes dilaporkan di daerah Pasir Mas yang menjual gula melebihi harga kawalan iaitu pada harga RM3 sekilogram.

Menurutnya, antara usaha kerajaan mengawal harga jualan adalah dengan mewujudkan skim untuk barang-barang kawalan setiap kali musim perayaan.

“Kita bimbang pengusaha akan mengambil kesempatan apabila permintaan barangan tinggi, namun tindakan tegas akan diambil bagi memastikan pengguna tidak menerima kesan dengan kenaikan harga yang tidak munasabah,” katanya. -Bernama


Kementerian Luar tak patut ambil tindakan tergesa-gesa panggil pulang 2 diplomat

KOTA KINABALU, 11 Ramadan 1443H, Rabu – Bekas Menteri Luar, Datuk Seri Anifah Aman menyifatkan tindakan memanggil pulang Duta Besar Malaysia ke Emiriah Arab Bersatu (UAE) dan Konsul Jeneral Malaysia di Dubai baru-baru ini akan menimbulkan imej tidak baik terhadap Menteri Luar dan Malaysia secara keseluruhannya.

Beliau berkata, tidak sepatutnya Kementerian Luar mengambil tindakan tergesa-gesa terhadap kedua-dua diplomat itu.

Sebaliknya, beliau berkata, Menteri Luar, Datuk Seri Saifuddin Abdullah sepatutnya mengambil tanggungjawab penuh dan menangani situasi membabitkan dua pegawai terbabit dengan lebih baik.

“Saya ada keraguan sendiri mengenai diplomat kanan dan berpengalaman seperti itu mengabaikan perkara penting, khususnya apabila ia membabitkan Perdana Menteri.

“Jika saya secara peribadi, akan menangani situasi itu dengan cara yang lain dan menggesa supaya siasatan dalaman dilakukan terlebih dahulu,” katanya seperti dilapor akhbar tempatan, hari ini.

Beliau berkata, semua pegawai di Wisma Putra adalah berpengalaman, dan mereka yang dipilih sebagai Ketua Misi selalunya merupakan diplomat tertinggi serta memiliki pengalaman bertahun-tahun.

“Insiden seperti ini jarang berlaku dan jika berlaku sekalipun, ia dapat dihalang jika Menteri Luar berada di UAE terlebih dahulu untuk secara peribadi meninjau persiapan lawatan Perdana Menteri.

“Ia adalah sebahagian daripada tugas seorang Menteri Luar dan jika beliau gagal berada di sana, beliau tidak sepatutnya setuju atau mengarahkan dua diplomat itu dipanggil pulang,” katanya.

Beliau berkata, lazimnya sebelum lawatan rasmi Perdana Menteri ke luar negara, persediaan teliti membabitkan Menteri Luar perlu dilakukan terlebih dahulu.

Anifah memaklumkan ketika beliau menjadi Menteri Luar, sebelum sesuatu lawatan rasmi, Menteri Luar akan mendahului Perdana Menteri dan berada di lokasi lebih awal bagi memastikan persediaan sewajarnya dilakukan.

“Sebagai Menteri Luar (ketika itu), saya akan mengambil tanggungjawab penuh terhadap sebarang kekurangan yang berlaku ketika lawatan Perdana Menteri,” katanya.


WHO uji tiga ubat baharu rawatan COVID-19

GENEVA, 3 Muharram 1443H, Khamis – Pertubuhan Kesihatan Sedunia (WHO) mengumumkan pada Rabu bahawa kajian terhadap tiga ubat baharu bagi rawatan COVID-19 akan dilaksanakan dengan penyertaan ribuan penyelidik dari 600 hospital di 52 negara, lapor Xinhua.

WHO menerusi kenyataan akhbar memaklumkan, tiga ubat baharu tersebut merangkumi artesunate, sejenis ubat untuk rawatan malaria; imatinib, ubatan merawat penyakit barah tertentu; dan infliximab, rawatan untuk gangguan terhadap sistem imun seperti penyakit Crohn.

Panel pakar bebas telah memilih tiga jenis ubat itu berikutan potensinya dalam mengurangkan risiko kematian pesakit COVID-19 di hospital, dan disumbangkan pengeluar bagi tujuan penyelidikan, kata WHO.

“Mencari rawatan yang lebih berkesan dan mudah diakses buat pesakit COVID-19 tetap menjadi keutamaan, dan WHO bersedia untuk memimpin usaha global ini,” kata ketua pengarah WHO, Tedros Adhanom Ghebreyesus.

WHO telah menguji empat ubatan sebelum ini, iaitu remdesivir, hydroxychloroquine, lopinavir dan interferon, dan hasil awal menunjukkan bahawa ubatan tersebut mempunyai sedikit atau tiada kesan terhadap pesakit COVID-19. – Bernama


Belanjawan lihat aspek pendapatan berbanding perbelanjaan rakyat

SECARA tuntasnya, kita dapat lihat memang banyak bantuan diberikan kepada rakyat bagi Belanjawan 2021. Ada beberapa perkara yang menarik perhatian saya dalam belanjawan kali ini.

1. Bantuan kepada usahawan Bumiputera yang diperuntukan sejumlah RM4.6 billiion termasuk untuk usahawan kecil dan sederhana.

2. Peruntukan dalam bentuk sumbangan kepada barisan harapan juga diberikan RM30juta untuk penjagaan anak-anak mereka.

3. Peruntukan sebanyak RM400 juta untuk penghapusan hutang peneroka-peneroka FELDA.

4. Peruntukan RM20 juta bagi menambah baik infrastruktur dan mempergiat promosi kampung-kampung budaya di Terengganu, Melaka, Sarawak dan Negeri Sembilan.

Dan banyak lagi yang saya fikir bermanfaat untuk rakyat.

Walaubagaimanapun, ingin saya ulas sedikit tentang kelompongan-kelompongan yang mungkin ada supaya pihak kerajaan dapat menambahbaik sebelum belanjawan ini benar-benar diluluskan.

1. Jumlah RM6.5 billion telah diperuntukkan di bawah program Bantuan Prihatin Rakyat yang dijangka akan memberikan manfaat kepada 8 juta rakyat. Alhamdulillah, ini satu inisiatif yang baik. Walaubagaimanapun, bantuan ini hanya bersifat ‘one-off’ sedangkan isu ekonomi dijangka berpanjangan, jadi ianya tidak cukup dan tidak dapat menyelesaikan masalah rakyat.

Di samping memberikan bantuan kewangan (sekadar one-off) ini tidak mampu menyelesaikan masalah secara menyeluruh kerana mereka ini mempunyai pinjaman bank dan sebagainya. Jadi tidak diberikan pelepasan hutang ataupun paling tidak diberikan moratorium yang lebih panjang atau dikurangkan kadar faedah. Pihak bank sudah untung berbillion ringgit, maka inilah masanya mereka sedikit “berkorban” dlm bentuk mengurangkan kadar faedah Bagi B40 ke bawah perlu diberikan pelepasan hutang. Ini masanya pihak institusi kewangan menunjukkan sifat prihatin mereka kepada rakyat.

2. Belanjawan kali ini juga dikatakan akan mewujudkan sekitar 500,000 peluang pekerjaan. Walaubagaimanapun, jumlah yang hilang pekerjaan dilaporkan sekitar 2.4 juta. Jadi, sudah pasti peluang pekerjaan yang diwujudkan 500,000 tidak dapat menyelesaikan masalah pengangguran. Itu pun kita perlu perhalusi apakah jenis-jenis peluang pekerjaan yang bakal diwujudkan itu.

3. Tiada peruntukan khusus bagi mempertingkatkan kegiatan institusi-institusi, persatuan-persatuan dan NGO-NGO Islam ke arah memperkasakan agenda Islam di Malaysia. Ini sangat penting dalam membentuk jati diri rakyat terutamanya yang beragama Islam terutama dalam menghadapi kesukaran hidup ketika krisis ini. Kita tidak boleh sekadar memberikan bantuan kewangan semata-mata tetapi penyelesaian dalam bentuk kerohanian juga penting. Kita tidak mahu mewujudkan masyarakat yang hanya memikirkan material sahaja, tetapi sebaliknya perlu diimbangi dengan kerohanian dan spiritualnya.

4. Golongan usahawan mengharapkan  pengurangan kadar cukai agar bebanan dikurangkan terutama kadar-kadar denda yang dikenakan yang dilhat sangat menekan usahawan tetapi tidak dinyatakan.

5. Pihak yang memegang konsesi tol juga seharusnya memberikan pengurangan kerana terlalu banyak bayaran dikenakan di jalan raya. Tidak ada inisiatif yang berkaitan diperuntukkan dalam belanjawan kali ini.

Secara umumnya, saya melihat bahawa pendekatan kerajaan dalam belanjawan kali ini banyak melihat dari aspek pendapatan tetapi tidak dari aspek perbelanjaan yang dihadapi rakyat. Bantuan-bantuan berupa ‘one-off’ tidak banyak membantu kerana perbelanjaan masih kekal sama ada dalam bentuk pinjaman mahupun keperluan harian yang lain.

Walaubagaimanapun, bantuan-bantuan ‘one-off’ sebegini memang dapat membantu rakyat tetapi bersifat sangat sementara. Jadi kitalah rakyat yang perlu berhemah dalam perbelanjaan dan cekal dalam menghdapi kesukaran yang dijangka akan berpanjangan berikutan krisis ini.

Saya berharap agar kerajaan dapat mengambil perhatian maklum-maklum balas dari rakyat berkenaan belanjawan kali ini selain maklum balas dari ekonomis dan ahli-ahli politik sahaja

Aminuddin Yahaya
Presiden Ikatan Muslimin Malaysia (ISMA)


Fasa endemik: Kelonggaran beribadah patut diberi jika mudarat dibendung

Oleh Siti Hafidah Abd Ghaffar

BANGI, 7 Syaaban 1443H, Khamis – Umat Islam dinasihatkan untuk mematuhi ketetapan oleh pihak berkuasa agama negeri masing-masing bagi melaksanakan aktiviti solat jemaah di masjid atau surau.

Ini susulan pengumuman Perdana Menteri, Datuk Seri Ismail Sabri Yaakob bahawa aktiviti solat jemaah di masjid, surau atau upacara sembahyang di rumah ibadat selain Islam boleh dilaksanakan tanpa penjarakan fizikal bermula 1 April ini.

Keputusan itu dibuat berikutan Malaysia akan memasuki Fasa Peralihan Ke Endemik bermula bulan hadapan.

Menurut Ismail Sabri, isu itu merupakan isu besar yang sering diperkatakan rakyat terutamanya membabitkan ‘rapatkan saf’ ketika solat jemaah.

“Jadi imam selepas ini boleh mengatakan rapatkan saf kerana kita tidak lagi menetapkan perlu ada satu meter penjarakan sosial.

“Walau bagaimanapun, oleh kerana di dalam Perlembagaan Persekutuan, perkara berkaitan agama Islam terletak di bawah kuasa negeri, di bawah kuasa Sultan di negeri-negeri, walaupun saya sebutkan tiada penjarakan fizikal lagi, itu adalah cadangan daripada Kerajaan Persekutuan.

“Kalau kerajaan negeri ingin menetapkan, Majlis Agama Negeri tetapkan perlu ada penjarakan fizikal, kita serahkan kepada kerajaan negeri kerana mereka ada hak di bawah bidang kuasa kerajaan negeri,” katanya.

Mengulas perkara itu, Pengarah Sekretariat Majlis Ulama Isma (MUIS), Ustaz Syamil Esa menyifatkan keputusan kerajaan dalam menamatkan penjarakan fizikal di masjid adalah suatu berita gembira kepada umat Islam.

“Memandangkan keadaan kita hari ini sudah menuju ke arah menganggap COVID-19 sebagai endemik, sepatutnya kelonggaran demi kelonggaran mula diberikan khususnya bagi melaksanakan ibadah di surau dan masjid, seperti mengehadkan bilangan tertentu, menjarakkan saf dan seumpamanya,” katanya ketika dihubungi Ismaweb.net, hari ini.

Jelasnya, ia bertepatan dengan kaedah syarak yang memberikan keringanan berkadaran dengan kadar kemudaratan.

“Dalam bab ini, apabila kemudaratan sudah mula dibendung, sepatutnya keringanan yang berupa jarak saf dan hadkan bilangan di masjid, sudah patut diangkat dan dikembalikan kepada status asal.

“Mudah-mudahan Allah mengembalikan kita kepada keadaan normal seperti sebelum ini, agar kita dapat menunaikan ibadah dengan lebih sempurna,” katanya.

Pautan terdahulu;


Pencawang masuk utama Yong Peng rosak punca gangguan: TNB

BANGI, 27 Zulhijjah 1443H, Rabu – Tenaga Nasional Berhad telah memulihkan sepenuhnya bekalan elektrik kepada semua kawasan yang mengalami gangguan elektrik pada jam 3:02 petang tadi.

Menerusi satu hantaran di Facebook TNB Careline, syarikat itu berkata, kebanyakan kawasan terjejas berjaya dipulihkan secara berperingkat seawal 20 minit gangguan berlaku hasil usaha berterusan Pasukan Teknikal TNB.

“Siasatan TNB mendapati gangguan bekalan yang bermula pada jam 12:39 tengah hari tadi berpunca daripada kerosakan di salah satu peralatan di Pencawang Masuk Utama (PMU) Yong Peng North di Yong Peng, Johor.

“Ia telah mengakibatkan kehilangan beban sebanyak 2.2GW yang merupakan 10% daripada keseluruhan permintaan bekalan di Semenanjung Malaysia,” katanya.

Dalam pada itu, TNB turut memohon maaf atas segala kesulitan yang dialami oleh pengguna semasa gangguan bekalan ini.

“Untuk sebarang pertanyaan mengenai gangguan bekalan, pengguna boleh menghubungi talian TNB Careline di 15454,” katanya.


PRU15: ‘Sekiranya sudah siap, saya fikir elok disegerakan’

KUALA LUMPUR, 10 Syaaban 1443H, Ahad – Barisan Nasional (BN) perlu benar-benar sudah bersedia selain mendapat sokongan majoriti rakyat untuk Perdana Menteri Datuk Seri Ismail Sabri Yaakob membubarkan Parlimen bagi membolehkan Pilihan Raya Umum Ke-15 (PRU15) diadakan.

Menteri Komunikasi dan Multimedia Tan Sri Annuar Musa yang bersetuju telah tiba masa untuk persiapan bagi PRU15 diadakan berkata buat masa ini perkara terbaik yang perlu dilakukan adalah meneliti semua perkara berkaitan termasuk sentimen rakyat.

“Sekiranya benar-benar sudah siap, saya fikir elok disegerakan. Bila tarikhnya, terserah kepada budi bicara perdana menteri setelah berunding secara dalaman dengan Majlis Kerja Tertinggi UMNO,” kata Annuar dalam catatan di laman Facebook rasmi beliau hari ini.

Beliau mengulas kenyataan perdana menteri yang menegaskan PRU tidak boleh diadakan hanya kerana desakan sekumpulan kecil, sebaliknya pilihan raya merupakan perkara besar yang memerlukan perbincangan selain persediaan pelbagai aspek dan pihak berkaitan.

Annuar berkata reaksi Ismail Sabri itu menggambarkan kebijaksanaan dan kematangan berpolitik seorang perdana menteri kerana PRU bukan satu perkara kecil apa lagi untuk membubarkan sebuah kerajaan yang sedang memerintah dengan mandat daripada hampir seluruh anggota Dewan Rakyat.

Beliau berkata perdana menteri mewakili parti minoriti iaitu 42 daripada 116 kerusi gabungan pelbagai parti di Parlimen yang mempunyai keseluruhan 222 kerusi, maka perbincangan dalam kerajaan wajib diambil kira.

Menurut Annuar, tarikh pembubaran Dewan Rakyat mesti menjadi rahsia besar parti memerintah dan kekal sebagai hak budi bicara perdana menteri, bukannya ditentukan melalui desakan terancang.

Menjelas lanjut, Annuar berkata untuk membolehkan PRU15 diadakan, ia memerlukan pimpinan tertinggi yang bertanggungjawab tentang kesiapsiagaan parti daripada sudut sumber, logistik, kewangan, organisasi dan strategi.

Beliau berkata kemenangan BN dalam Pilihan Raya Negeri (PRN) Melaka pada November lepas dan Johor semalam adalah kerana pimpinan parti tahu kesiapsiagaan mereka selain sentimen rakyat yang menyokong keputusan kerajaan negeri.

“Di pusat, sentimen ini perlu diteliti kerana sekiranya berbuat sesuatu lain daripada sentimen rakyat, mereka akan memberi reaksi melalui peti undi,” katanya.

Selain itu, Annuar berkata keputusan di kedua-dua PRN itu juga kerana sokongan dan dukungan ibu pejabat parti, perdana menteri, para menteri dan timbalan menteri, para menteri besar dan ketua bahagian seluruh negara yang mana ia tidak mampu ditandingi oleh mana-mana parti.

“Dalam PRU, ini tidak akan berlaku kerana semua kawasan akan sibuk menjaga kawasan masing masing dan sekiranya persiapan terutama sumber serta kewangan tidak mencukupi, seluruh jentera akan lumpuh sama sekali,” kata Annuar. – Bernama


Sidang DUN perlu MB, paling kurang 4 EXCO

IPOH, 20 Rabiulakhir 1442H, Ahad – Persidangan Dewan Undangan Negeri (DUN) Perak yang dijadualkan bersambung Rabu ini, memerlukan kehadiran Menteri Besar dan sekurang-kurangnya empat Ahli Majlis Mesyuarat Kerajaan Negeri (EXCO) dilantik.

Sekiranya Menteri Besar belum dilantik sehingga tarikh itu, usul penangguhan persidangan DUN perlu dibuat pada hari berkenaan, kata Yang Dipertua DUN, Datuk Mohamad Zahir Abdul Khalid.

“Katakan kerajaan tidak terbentuk bila sambung persidangan pada 2.30 petang Rabu ini, saya akan minta seorang ahli DUN (ADUN) bangun untuk mengemukakan usul supaya persidangan ditangguhkan hingga ke suatu tarikh yang akan diberitahu,” katanya.

Jumaat lalu, persidangan sepatutnya bermula dengan sesi soal jawab lisan sebelum diikuti pembentangan belanjawan negeri oleh Menteri Besar, Datuk Seri Ahmad Faizal Azumu.

Namun, speaker membenarkan pembentangan usul ‘keyakinan ADUN terhadap Menteri Besar’ yang dibawa oleh Datuk Abd Manap Hashim (BN-Pengkalan Baru) yang menyaksikan Ahmad Faizal kehilangan sokongan majoriti ADUN.

Beliau hanya mendapat 10 undi, dengan 48 menolak manakala satu berkecuali.

Semalam, Ahmad Faizal yang juga ADUN Chenderiang telah mempersembahkan surat peletakan jawatannya sebagai Menteri Besar dan juga barisan EXCO kepada Sultan Perak, Sultan Nazrin Shah.

Sultan Nazrin dipetik bertitah memperkenankan peletakan jawatan Ahmad Faizal dan barisan EXCO negeri itu.


Mangsa banjir di 3 negeri menurun

KUALA LUMPUR, 8 Syaaban 1443H, Jumaat – Jumlah mangsa banjir di Johor, Melaka dan Selangor yang dipindahkan ke pusat pemindahan sementara (PPS) menurun kepada 284 orang daripada 73 keluarga pagi ini berbanding 327 orang daripada 83 keluarga semalam.

Pusat Kawalan Bencana Negara (NDCC) Agensi Pengurusan Bencana Negara (NADMA) dalam laporan terkini pada 8 pagi ini memaklumkan seramai 14 individu daripada empat keluarga masih berlindung di PPS Sekolah Kebangsaan (SK) Sungai Linau, Kluang, Johor yang dibuka sejak Rabu lepas.

Di Melaka, hanya satu PPS dibuka pada 8 Mac lepas di daerah Jasin, iaitu di SK Parit Penghulu yang  menempatkan 33 mangsa daripada tujuh keluarga.

Sementara itu di Selangor, jumlah mangsa di daerah Kuala Langat dan Sepang kekal dengan 237 mangsa daripada 62 keluarga dan masih ditempatkan di lima PPS yang beroperasi.

Lima PPS tersebut adalah Balai Raya Kampung Orang Asli Bukit Serdang, Balai Raya Kampung Orang Asli Bukit Tadom, Dewan Orang Ramai Kampung Bukit Changgang, Sekolah RTB Bukit Changgang dan SK Kota Warisan.-  Bernama


Israel sengaja cetus perbalahan, musnahkan rumah penduduk Palestin

SILAT AL-HARITHIYAH, 6 Syawal 1443H, Sabtu – Tentera Israel memusnahkan rumah penduduk Palestin yang didakwa membunuh peneroka haram Israel tahun lalu, sekali gus mencetuskan perbalahan baharu.

Menurut tentera Israel dalam kenyataanya, letupan menghancurkan pangsapuri Omar Jaradat di perkampungan Silat al-Harithiya, berhampiran bandar Jenin, di utara Tebing Barat.

Katanya, penduduk Palestin bertempur dengan tentera Israel, membaling batu dan bom api yang dibalas dengan tembakan senjata semi automatik.

Dua rakyat Palestin tercedera, menurut jurugambar AFP yang berada di lokasi kejadian.

Rejim penjajah Israel menuduh Omar Jaradat dan dua ahli keluarganya membunuh pelajar Yehuda Dimentman, 25, pada 16 Disember 2021.

Penembak menghujani kereta dengan peluru ketika dia memandu keluar dari pos penempatan Homesh.

Dua yang lain tercedera dalam serangan itu.

Pihak keselamatan sebelum ini merobohkan tiga lagi rumah ahli keluarga Jaradat di Silat al-Harithiya.

Operasi pada Februari dan Mac itu turut mencetuskan perbalahan, iaitu tentera menembak mati remaja Palestin.

Israel kerap merobohkan rumah individu yang disalahkan atas serangan terhadap rakyat Israel.

Tindakan itu menerima kutukan daripada pengkritik sebagai bentuk hukuman kolektif.

Israel menegaskan hukuman itu kononnya dapat menghalang serangan.

Kira-kira 475,000 peneroka haram tinggal di Tebing Barat dalam masyarakat yang dianggap haram mengikut undang-undang antarabangsa, bersama-sama kira-kira 2.9 juta rakyat Palestin. – Agensi


Rejim Zionis serang Hamas di Gaza

TEL AVIV, 28 Jamadilawal 1443H, Ahad – Tentera negara pengganas Israel melancarkan serangan udara ke atas kedudukan Pergerakan Perjuangan Islam Palestin (Hamas) di Semenanjung Gaza.

Tentera Israel berkata, serangan lewat malam Sabtu mengenai kemudahan pembuatan roket dan pos tentera Hamas.

Serangan itu dilancarkan sehari selepas roket dilepaskan dari Gaza mendarat di Laut Mediterranean.

Terdahulu, dua buah roket yang ditembak dari Gaza jatuh di Laut Mediterranean sehingga menyebabkan berlakunya letupan di Pantai Tel Aviv.

Bagaimanapun tiada sebarang kematian atau kerosakan akibat serangan tersebut dilaporkan.

Sementara itu, jurucakap Hamas, Hazem Qassem memberitahu Al Jazeera, beberapa kawasan menjadi sasaran serangan Israel termasuk tanah pertanian.

“Penentangan kami akan terus melaksanakan tugasnya untuk membela rakyat dan membebaskan tanah dan kesucian kami.

“Kami akan berpegang pada hak penentangan kami sehingga mencapai matlamat rakyat dengan pembebasan dan hak untuk kembali,” katanya. – Agensi


Tuntutan hak minyak, gas Sarawak tumpuan Parlimen hari ini

KUALA LUMPUR, 20 Zulhijjah 1441H, Isnin – Penyelesaian komersial dalam tuntutan hak minyak dan gas di Sarawak adalah antara perkara yang bakal dibangkitkan pada persidangan Dewan Rakyat hari ini.

Menurut Aturan Urusan Mesyuarat di laman rasmi Parlimen, isu tersebut terkandung dalam sesi Pertanyaan-Pertanyaan Bagi Jawab Lisan, Datuk Seri Rohani Abdul Karim (GPS-Batang Lupar) bertanya Perdana Menteri mengenai usaha kerajaan mewujudkan jawatankuasa khas bagi meneruskan perbincangan untuk mendapatkan penyelesaian komersial itu.

Datuk Abdullah Sani Abdul Hamid (PH-Kapar) pula bertanyakan Menteri Perdagangan Antarabangsa dan Industri mengenai garis panduan terhadap syarikat yang mahu membuat pelaburan di dalam dan luar negara tetapi masih terpalit dengan isu bayaran pampasan dan sebagainya.

Isu getah turut dibangkitkan oleh Abdul Latiff Abdul Rahman (PAS-Kuala Krai) yang meminta Menteri Perusahaan Perladangan dan Komoditi menyatakan usaha kerajaan meluaskan lagi penggunaan getah sebagai elemen utama dalam pembinaan jalan raya dan jika penggunaan getah ini dapat meningkatkan harga getah yang terlalu lesu sekarang.

Menteri-menteri di Jabatan Perdana Menteri turut dijadual menggulung perbahasan menjunjung kasih titah Yang di-Pertuan Agong hari ini.

Persidangan Dewan Rakyat kali ini berlangsung selama 25 hari sehingga 27 Ogos berpandukan kebiasaan baharu dengan mematuhi prosedur operasi standard (SOP) yang ditetapkan bagi mengekang penularan COVID-19. – Bernama


Russia sekali lagi guna peluru berpandu hipersonik di Ukraine

MOSCOW, 18 Syaaban 1443H, Isnin – Kementerian Pertahanan Russia mendedahkan, negara itu menyerang Ukraine dengan peluru berpandu jelajah dari kapal di Laut Hitam dan Caspian serta peluru berpandu hipersonik dari ruang udara Crimean.

Jurucakap Kementerian Pertahanan, Mejar Jeneral Igor Konashenkov pada Ahad berkata, peluru berpandu hipersonik Kinzhal (Dagger) mengenai depoh bahan api Ukraine di Kostiantynivka berhampiran pelabuhan Laut Hitam Mykolaiv.

Katanya, peluru berpandu jelajah Kalibr dilancarkan dari perairan Laut Hitam ke atas loji Nizhyn yang membaiki kenderaan berperisai Ukraine yang rosak dalam pertempuran.

Serangan itu menandakan hari kedua berturut-turut Russia menggunakan Kinzhal – senjata yang mampu menyerang sasaran sejauh 2,000 kilometer (km) – 1,250 batu – pada 10 kali kelajuan bunyi.

Konashenkov turut mendedahkan, satu lagi serangan peluru berpandu yang dilancarkan mengenai kemudahan di Ovruch di wilayah Zhytomyr utara, kawasan pangkalan pejuang asing dan pasukan khas Ukraine.

Pada hari sebelumnya, tentera Russia mendakwa, Kinzhal digunakan buat kali pertama dalam pertempuran untuk memusnahkan depot peluru di Diliatyn di pergunungan Carpathian, di barat Ukraine. – Agensi


AS perluas vaksinasi COVID-19 untuk kanak-kanak bawah 5 tahun

WASHINGTON, 4 Zulkaedah 1443H, Sabtu – Pentadbiran Joe Biden memaklumkan pemberian vaksinasi COVID-19 kepada kanak-kanak bawah 5 tahun di negara itu dijangka dilaksanakan seawal 21 Jun ini, jika pengawal selia persekutuan membenarkan suntikan untuk kumpulan umur terbabit.

Penyelaras COVID-19 White House, Ashish Jha menggariskan perancangan pentadbiran untuk kumpulan umur yang terakhir tidak layak mendapatkan suntikan berkenaan.

Beliau berkata, panel penasihat luar Pentadbiran Makanan dan Dadah akan mengadakan perjumpaan pada 14 dan 15 Jun, untuk menilai pemberian Pfizer serta Moderna kepada kanak-kanak di peringkat umur tersebut.

Bekalan ke pejabat doktor dan kemudahan penjagaan kanak-kanak akan bermula sejurus mendapat kebenaran FDA, dengan pemberian suntikan pertama pada minggu berikutnya.

Jha berkata, negeri boleh mula membuat tempahan untuk vaksin kanak-kanak dan memaklumkan bahawa pentadbiran mempunyai bekalan awal sedia ada sebanyak 10 juta dos.

Katanya, bekalan baharu mungkin mengambil tempoh beberapa hari untuk tiba di seluruh negara dan janji temu vaksinasi juga akan meluas.

Garis masa itu akan memberi peluang kepada ibu bapa untuk memberikan anak-anak mereka vaksin sepenuhnya mengikut masa menjelang permulaan sesi persekolahan akan datang.

Pentadbiran Biden mendesak negeri untuk mengutamakan pusat utama pemberian vaksin seperti hospital kanak-kanak dan menyediakan janji temu di luar waktu bekerja bagi memudahkan ibu bapa membawa anak mereka. – Agensi


Kekurangan vaksin bersifat sementara, tak jejas strategi vaksinasi global

KUALA LUMPUR, 16 Syaaban 1442H, Selasa – Langkah Kesatuan Eropah (EU) menyekat eksport vaksin COVID-19 berikutan kemunculan jangkitan gelombang ketiga dan keputusan New Delhi menangguhkan eksport vaksin ekoran lonjakan jangkitan di India mendapat perhatian dunia.

Ditambah tindakan Amerika Syarikat (AS) menyekat eksport bahan mentah untuk penghasilan vaksin bagi meningkatkan pengeluaran Pfizer BioNTech – Comirnaty di pasaran AS, menyebabkan banyak negara bukan pembuat vaksin takut kemungkinan menghadapi kekurangan bekalan.

Beberapa minggu kebelakangan ini, dunia turut menyaksikan pertelingkahan antara United Kingdom (UK) dan EU sehingga EU mengancam larangan eksport vaksin COVID-19. Penangguhan eksport vaksin India juga mengecewakan kerana langkah itu mengakibatkan banyak negara termiskin di dunia terpaksa menunggu lagi.

Bagaimanapun, pakar di Malaysia berpendapat sekatan eksport vaksin tidak mungkin memberi kesan besar terhadap program imunisasi COVID-19 kebangsaan dan kekurangan itu hanya bersifat sementara.

Pakar Epidemiologi dan Kesihatan Awam Universiti Malaya, Profesor Dr Sanjay Rampal Lekhraj Rampal berkata sebarang kelewatan dalam pemberian vaksin mungkin tidak memberi kesan besar terhadap strategi vaksinasi secara berkesan dalam jangka masa pendek dan sederhana.

Dr Sanjay Rampal berpandangan kekurangan itu disebabkan permintaan global yang lebih tinggi berbanding sekatan eksport, dan akan diatasi dalam masa terdekat kerana pengeluar juga bakal meningkatkan pengeluaran.

Tambahan pula, banyak negara termasuk Malaysia mempunyai strategi sendiri dalam memperoleh vaksin. Ini termasuk mendapatkan beberapa portfolio vaksin untuk memastikan bekalan mencukupi.

Beliau memuji langkah Malaysia dalam merancang pembelian vaksin.

“Malaysia beruntung kerana kerajaan telah merancang untuk memvaksin 110 peratus penduduk. Berdasarkan rancangan strategik, 90 peratus rakyat Malaysia tetap menerima vaksin walaupun tanpa vaksin AstraZeneca,” katanya kepada Bernama.

Sementara itu, pakar keselamatan antarabangsa Prof Dr Kamarulnizam Abdullah dari Universiti Utara Malaysia sependapat dengan Dr Sanjay Rampal bahawa mendapatkan vaksin daripada pelbagai sumber dan mempertimbangkan vaksin yang berbeza adalah langkah wajar.

“Strategi Malaysia yang tidak hanya bergantung pada Pfizer-BioNTech atau AstraZeneca, dan mendapatkannya daripada pelbagai sumber dapat memberikan alternatif untuk memastikan program vaksinasi tetap lancar, meskipun jika berlaku kekurangan bekalan.

“China melakukan diplomasi vaksin dengan menawarkan bantuan kepada negara-negara yang mungkin tidak berjaya mendapatkan vaksin dari Eropah atau India,” katanya sambil menunjukkan sumber lain yang tersedia sekiranya terdapat kekurangan pada pembekal lain.

Mengenai ketidaksamaan global dalam pengedaran vaksin COVID-19, terutama untuk negara-negara kurang maju, Kamarulnizam berkata negara kaya yang mempunyai lebihan vaksin harus memberikannya kepada negara miskin untuk memastikan usaha global memerangi pandemik berjaya.

Bagi memastikan pengedaran vaksin secara adil, pengagihannya perlu diselaraskan Pertubuhan Kesihatan Sedunia (WHO) atau Pertubuhan Bangsa-Bangsa Bersatu (PBB) sehingga menjangkau negara-negara miskin juga.

“Namun negara-negara kaya, seperti AS dan EU mesti menjadi terbabit sama dalam usaha ini,” katanya.

Malaysia melancarkan program imunisasi COVID-19 kebangsaan pada 24 Februari dengan vaksin Pfizer-BioNTech diikuti vaksin Sinovac buatan China mulai 18 Mac. Menurut Menteri Kesihatan, Datuk Seri Dr Adham Baba, Malaysia sebelum ini membeli 12.8 juta dos vaksin Pfizer-BioNTech dan menambah tujuh juta dos lagi untuk merangkumi 50 peratus penduduk negara ini.

Katanya, Kementerian Kesihatan juga bersetuju membeli 12 juta dos pengisian dan menyelesaikan vaksin Sinovac dari Pharmaniaga Lifescience Sdn Bhd, selain 200,000 dos produk akhir dari Beijing.

Selain vaksin Pfizer-BioNTech dan Sinovac, Malaysia juga menandatangani perjanjian untuk mendapatkan AstraZeneca, CanSino dan Sputnik V untuk memperluas portfolio vaksin.

Malaysia menyasarkan untuk menyuntik 9.4 juta orang di bawah Fasa 2, bermula April. – Bernama


Rancangan Israel Ilhak wilayah Palestin inisiatif apartheid moden

BANGI, 26 Zulkaedah 1441H, Sabtu – Cubaan negara haram Israel mengilhak wilayah Palestin adalah inisiatif apartheid moden, kata Ketua Program Sains Kemanusiaan Universiti Malaysia Pahang (UMP), Dr Ahmad Irfan Ikmal Hisham.

Beliau berkata, tindakan itu jelas bercanggah undang-undang antarabangsa dan resolusi Majlis Keselamatan Pertubuhan Bangsa-Bangsa Bersatu (PBB).

Alasan yang diberikan Israel untuk terus-menerus menjarah tanah Palestin mudah, kerana pemilik tanah itu bukan berbangsa Yahudi, seperti Arab, kata Dr Ahmad Irfan.

“Oleh kerana kawasan itu kononnya diserahkan kepada bangsa Yahudi, maka mereka kononnya berhak menceroboh dan merampas pemilikan tanah bukan Yahudi.

“Malangnya kezaliman ini terus dibutakan daripada simpati masyarakat dunia. Siapa sangka dasar perkauman yang nyata masih lagi berleluasa di zaman moden ini?,” soalnya dalam artikel yang disiar BHOnline, hari ini.

Beliau menegaskan, sekiranya pelan ini dilaksanakan, maka usaha perdamaian Palestin dan Israel akan kekal menemui jalan buntu.

Malah, ribuan penduduk tempatan Palestin termasuk kanak-kanak, wanita dan warga emas yang tidak berdosa, akan menjadi pelarian, hilang tempat tinggal.

Lebih membimbangkan katanya, hubungan diplomatik dengan Jordan pula akan diperjudikan.

“Sedangkan pada masa sama, banyak lagi permasalahan dasar di rantau ini masih belum diselesaikan.

“Isu penempatan haram Yahudi atas perkampungan Palestin sedia ada, larangan warga Palestin sama ada yang berstatus warganegara atau pelarian untuk kembali ke negara mereka.

“Serta kawalan keselamatan di kawasan strategik, menghambat proses perdamaian ke arah mewujudkan solusi dua negara berjiran,” katanya.

Sebelum ini, Perdana Menteri, Tan Sri Muhyiddin Yassin, menyuarakan bantahannya serta menyeru komuniti antarabangsa dan PBB bersama-sama menggagalkan rancangan pencerobohan oleh rejim itu.

“Malaysia akan terus bersolidariti dengan rakyat Palestin di sebalik keganasan Israel dan kami menggesa penduduk antarabangsa serta PBB untuk menolak rancangan Israel itu,” katanya.


Malaysia bebas penyakit kuda Afrika

PUTRAJAYA, 7 Rabiulawal 1445H, Sabtu – Pertubuhan Kesihatan Haiwan Sedunia (WOAH) mengembalikan semula status bebas penyakit kuda Afrika (AHS) kepada Malaysia pada 15 Sept lepas setelah status itu digantung pada Ogos 2020, susulan terdapat kes di Terengganu.

Jabatan Perkhidmatan Veterinar (DVS) dalam kenyataan hari ini berkata, perkara itu dimaklumkan WOAH menerusi surat yang dihantar kepada jabatan itu.

“WOAH melalui suratnya kepada DVS telah menyatakan bahawa Malaysia telah memenuhi syarat yang ditentukan oleh badan itu melalui Resolusi No.15 bagi mendapatkan semula status bebas AHS yang telah digantung berikutan kejadian penyakit tersebut pada Ogos 2020.

“Dalam memastikan status bebas ini dapat dikekalkan, DVS akan terus menjalankan ujian makmal bagi keperluan survelan AHS berdasarkan Article 12.1.5 Terrestrial Animal Health Code,” menurut kenyataan itu.

Dalam pada itu, DVS komited memastikan haiwan dan ternakan di dalam negara bebas daripada sebarang ancaman penyakit.- Bernama


Ekonomi terus meleset jika hutang negara bertambah

Oleh Ainul Illia Meor Suzurudin

BANGI, 8 Ramadan 1442H, Selasa – Sekiranya kadar hutang negara terus meningkat dengan lebih cepat daripada pertumbuhan ekonomi Keluaran Dalam Negara Kasar (KDNK), ia bakal mencetuskan kebimbangan.

Meskipun ketika ini hutang negara masih rendah sekitar had 60 peratus yang diluluskan Parlimen, namun Malaysia tidak boleh berterusan mengambil hutang dengan kadar peningkatan lebih 10 peratus setiap tahun.

Penganalisis ekonomi, Prof Madya Dr Ahmed Razman Abdul Latiff berkata, buat masa sekarang, walaupun defisit fiskal semakin meningkat, ianya dijangka masih lagi berlegar di sekitar paras 6 peratus daripada KDNK pada tahun ini.

“Pada tahun 1990, kita pernah mengalami peratusan hutang yang lebih tinggi berbanding KDNK iaitu melebihi 70 peratus dan selepas itu kita berjaya mengurangkannya di bawah 40 peratus selepas beberapa tahun.

“Justeru, untuk menangani isu semasa masih ada ruang, namun kerajaan perlu mula memikirkan penyelesaian untuk jangka masa panjang.

“Untuk jangka masa pendek, masih terdapat ruang untuk kerajaan berbelanja serta menambah hutang,” katanya ketika dihubungi Ismaweb.net, hari ini.

Dr Ahmed Razman berkata, kerajaan perlu mula menjana hasil pendapatan yang lebih tinggi dan mengurangkan ketirisan dalam perbelanjaan.

Kerajaan juga perlu mencari mekanisme supaya negara tidak menambah hutang lagi, katanya.

“Fokus kepada yang perlu sahaja, cari mekanisme untuk tidak tambah hutang dengan melihat penyelesaian di luar kotak.

“Sebagai contoh konsep ‘muqassah’. Awal tahun kerajaan perlu cari duit untuk bayar gaji kakitangan kerajaan dan mungkin terpaksa ambil hutang baru.

“Tetapi disyorkan supaya apabila kakitangan kerajaan gaji dia RM5,000 tetapi dia dapat RM3,000. Selebihnya dia dapat kredit yang boleh digunakan untuk bayar produk dan perkhidmatan yang ditawarkan oleh syarikat tertentu.

“Apabila syarikat perniagaan menerima kredit tersebut, syarikat akan mengumpul semua kredit itu untuk ditebus apabila membayar cukai perniagaan. Oleh itu kerajaan tidak perlu menambah hutang setiap tahun,” katanya.

Selain itu, beliau turut mengesyorkan kerajaan mempertimbang pelaksanaan Mata Wang Daulat Digital atau Sovereign Digital Money seperti yang akan dilaksanakan oleh China, Jepun dan Australia.

“Daripada mencetak wang, syiling, kita cipta wang itu secara elektronik. Kaedah ini memudahkan pemantauan, dan juga mudah mengesan sebarang ‘money laundering’ (pengubahan wang haram), sekaligus mengelakkan ketirisan dan keborosan perbelanjaan,” katanya.

Katanya, konsep seperti ini yang perlu difikirkan oleh kerajaan untuk jangka masa sederhana dan panjang supaya dapat memberikan kesejahteraan ekonomi.

“Jika sentiasa meminjam, ekonomi menjadi tidak mampan, dan kerajaan akan hadapi impak negatif di masa akan datang.

“Komitmen hutang tahunan kerajaan ketika ini adalah 14 peratus daripada pendapatan. Jika meningkat lagi, negara akan alami kemelesetan ekonomi.

“Sukar untuk pulih. Jika sebelum ini ada ruang lagi untuk meminjam, tetapi kalau terbeban dengan hutang makin tinggi, lagi susah untuk meminjam. Kerana tiada keyakinan untuk kita membayar balik. Implikasi krisis keyakinan. Itu impak pada masa akan datang,” katanya.

Sementara itu, ketika ditanya mengenai dasar baharu pelaburan negara yang bakal dibentangkan esok, beliau menegaskan bahawa bukan sebarang pelaburan yang negara mahukan.

Terutama sekali selepas melihat trend pelaburan asing, beliau berkata, amat merugikan apabila pelabur mendapat keuntungan daripada pelaburan mereka di Malaysia, lalu mereka membawa keluar keuntungan dividen itu.

“Walhal, kita harap mereka guna keuntungan tersebut untuk menambah pelaburan di Malaysia, berkembang di Malaysia dan memberi lebih banyak pekerjaan. Tetapi melihat kepada trend dua tiga tahun ini, dia tarik keluar dividen bawa ke negara asal mereka.

“Sebagai contoh, pada tahun 2019, sebanyak RM55.58 billion dividen diisytiharkan di bawah pelaburan asing ini tetapi hanya RM1.76 billion sahaja yang dilabur kembali di Malaysia, selebihnya dibawa keluar.

“Datang sini melabur tetapi tak ada kepentingan untuk bertapak lebih lama di Malaysia.

“Jadi kita harap pelaburan baru membolehkan banyak lagi peluang pekerjaan, yang ada komitmen untuk pelaburan jangka masa panjang. Bukan semata semata-mata nak mendapatkan pengecualian cukai untuk 5 tahun,” katanya.


COVID-19: Sabah catat kluster ke-7. Kluster Bangau-Bangau

PUTRAJAYA, 4 Safar 1442H, Selasa – Kementerian Kesihatan (KKM) mengenal pasti satu lagi kluster di Sabah iaitu Kluster Bangau-Bangau di Semporna yang merupakan kluster ketujuh di negeri itu setakat ini, kata Ketua Pengarah Kesihatan Tan Sri Dr Noor Hisham Abdullah.

Beliau berkata setakat hari ini, terdapat lima kes positif dikesan dalam kluster tersebut, iaitu kes ke-10,340 hingga ke-10,344 yang melibatkan empat rakyat tempatan dan satu warga asing.

“Kluster ini dikenal pasti hasil saringan kemasukan pesakit ke Hospital Semporna. Kesemua mereka tidak bergejala dan telah dimasukkan ke Hospital Semporna untuk rawatan,” katanya pada sidang media perkembangan COVID-19 di KKM, di sini hari ini.

Beliau berkata bagi kluster itu, seramai 97 individu telah disaring setakat ini dengan 92 masih menunggu keputusan, manakala punca jangkitan masih dalam siasatan.

Justeru, beliau berkata langkah pencegahan jangkitan termasuk proses nyah kuman dan proses pembersihan telah dijalankan manakala perkhidmatan di Hospital Semporna masih berjalan seperti biasa. – Bernama


Hubungan MN mungkin diputuskan dalam PAU bulan depan

PADANG TERAP, 6 Jamadilawal 1443H, Sabtu – Status Muafakat Nasional (MN) sama ada akan diteruskan untuk menyatukan ummah atau terkubur berkemungkinan akan ditentukan pada Perhimpunan Agung UMNO (PAU), bulan depan.

Memberi bayangan itu, Naib Presiden UMNO, Datuk Seri Mahdzir Khalid berharap, perkara itu dapat diputuskan di peringkat kepimpinan tertinggi UMNO dan PAS tanpa perlu dibuat oleh perwakilan dalam perhimpunan agung itu.

“Presiden PAS, Tan Sri Abdul Hadi Awang juga pernah menyebut sebelum ini beliau bergantung kepada keputusan salah satu dewan tertinggi PAS untuk tentukan hala tuju MN.

“Kita pula akan tentukan menerusi PAU, sekiranya terdapat usul untuk membahas mengenainya,

“Namun sekiranya kedua-dua kepimpinan parti ada perbincangan atau apa juga penyelesaian, mungkin tidak perlu dibawa (ke perhimpunan agung),” katanya seperti dipetik akhbar tempatan, hari ini.

Mahdzir menjelaskan, pada dasarnya hubungan UMNO dan PAS di peringkat akar umbi adalah baik berikutan terbentuk atas ukhwah dan perpaduan bangsa serta agama.

“Kita bina satu ikatan pada tahun 2019 antara UMNO dan PAS, saya ada sebut dalam perjumpaan, dengan kepemimpinan di peringkat bahagian dan cawangan sama ada di Padang Terap atau luar Padang Terap saya kata biarlah masa menentukan,” katanya.

Beliau dalam masa sama bersedia dan terbuka dengan sebarang keputusan yang akan dicapai.

“Sekiranya waktu itu keputusannya kekal UMNO dan PAS dalam MN, kita tidak ada halangan, sebab itulah keputusannya.

“Dan sekiranya pada waktu itu ada keputusan lain yang dibuat kepemimpinan, kita juga terpaksa menerimanya,” katanya


78 maut, ribuan cedera dalam letupan besar di Beirut

BEIRUT, 15 Zulhijjah 1441H, Rabu – Sebanyak dua letupan dilaporkan berlaku di pelabuhan ibu kota Lubnan, Beirut hingga menyebabkan gelombang letupan besar di seluruh bandar, membunuh sekurang-kurangnya 78 orang dan mencederakan kira-kira 4,000 yang lain.

The Guardian melaporkan, skala kerosakan yang disebabkan oleh letupan itu sangat besar, dengan bangunan yang terletak beberapa batu daripada lokasi letupan pelabuhan turut hancur.

Malah, letupan turut dirasai sehingga ke Cyprus yang terletak kira-kira 200 kilometer dari lokasi kejadian.

Letupan itu berlaku pada waktu sukar Lubnan, yang berada di ambang keruntuhan kewangan.

Sementara hospital pula, yang kini berhadapan dengan krisis coronavirus, dipenuhi mangsa-mangsa letupan dan mereka memerlukan bekalan darah serta generator untuk memastikan bekalan elektrik ada.

Perdana Menteri Lubnan, Hassan Diab mengatakan, penyebab letupan itu ialah 2,750 tan ammonia nitrat yang disimpan di gudang pelabuhan Beirut.

“Tidak dapat diterima bahawa 2,750 tan ammonia nitrat telah berada selama enam tahun di gudang, tanpa mengambil langkah pencegahan.

“Ini tidak dapat diterima dan kami tidak boleh berdiam diri dalam masalah ini,” katanya dalam mesyuarat Dewan Pertahanan.

Sementara itu, pegawai menjangkakan jumlah kematian akan meningkat lebih tinggi selepas pasukan keselamatan menggali kawasan sekitar untuk menyelamatkan serta mengeluarkan mangsa yang terkorban.

Presiden Michel Aoun meminta mesyuarat Kabinet darurat diadakan hari ini dan mengatakan keadaan darurat dua minggu harus diisytiharkan. – Agensi


Kes melonjak, Bangladesh lanjut sekatan pergerakan

DHAKA, 24 Zulkaedah 1442H, Isnin – Bangladesh melanjutkan sekatan pergerakan hingga 14 Julai ini bagi mengatasi lonjakan kes COVID-19.

Negara itu melaporkan 153 kematian akibat COVID-19 pada Ahad – peningkatan harian terbesar sejak wabak itu bermula – sekali gus menjadikan jumlah kematian kepada 15,065.

Hospital sesak terutama di daerah-daerah bersempadan dengan India, di mana varian Delta pertama kali dikenal pasti.

Bangladesh menutup sempadan dengan India pada April lalu, bagaimanapun aktiviti perdagangan masih berterusan.

Peningkatan kes mendorong kerajaan memerintahkan satu minggu kawalan ketat pada Khamis, dengan pasukan tentera meronda di jalan.

“Semua langkah telah dilanjutkan,” kata kerajaan satu kenyataan.

Bangladesh menerima 2.5 juta dos vaksin Moderna daripada Amerika Syarikat (AS) di bawah program perkongsian vaksin global, COVAX pada hujung minggu serta menerima dua juta dos vaksin Sinopharm daripada China. – Agensi